Perkasa industri benih tanaman, hasilkan tanaman berkualiti, selamat

KUALA LUMPUR, 11 Oktober- Usaha memperkasa industri benih tanaman negara terus menjadi keutamaan Kementerian Pertanian dan Industri Makanan (MAFI) bagi menggalakkan penghasilan benih tanaman yang berkualiti.Ketua Setiausaha MAFI, Datuk Haslina Abdul Hamid berkata, pihaknya sentiasa menyokong penuh usaha tersebut menerusi penganjuran pelbagai program dan inisiatif yang dapat memberi manfaat secara langsung kepada sektor agro makanan negara."Bagi memacu dan memperkukuhkan industri benih tanaman di Malaysia, kementerian diperuntukkan lebih kurang RM20 juta untuk pengukuhan dan juga pengeluaran benih tanaman yang berkualiti dan kita mempunyai dua skim iaitu skim pengesahan bahan tanaman dan juga skim pengesahan benih padi yang dipertanggungjawabkan kepada Jabatan Pertanian untuk melihat, membangunkan dan memastikan benih yang digunakan untuk menghasilkan tanaman itu adalah berkualiti dan selamat untuk digunakan oleh rakyat", katanya.

(Ketua Setiausaha MAFI, Datuk Haslina Abdul Hamid)

Beliau ditemui RTM selepas merasmikan Seminar Memperkasakan Industri Benih Negara 2022 dan International 'Webinar Paving the way for Seed Industry' di ibu negara.Kira-kira 2,000 pemain industri dan penyelidik industri benih tanaman dari dalam dan luar negara menyertai seminar tersebut yang dilaksanakan secara hibrid.Program dianjurkan Jabatan Pertanian dengan kerjasama MAFI sebagai usaha menggalakkan pengkongsian idea dan kepakaran pemain industri bagi memajukan industri benih tanaman negara.


Pemimpin Hong Kong tertawakan sekatan AS

(The Nord dilaporkan terikat dengan jutawan Rusia Alexei Mordashov, dilihat berlabuh di perairan Hong Kong pada 7 Oktober 2022/AFP)

HONG KONG, 11 Oktober - Pemimpin Hong Kong mentertawakan sekatan Amerika Syarikat terhadapnya berikutan keputusan kerajaan pimpinannya untuk tidak bertindak terhadap kapal layar super yang dilaporkan dimiliki sekutu Kremlin.The Nord ,kapal mewah bernilai AS$500 juta yang dikaitkan dengan jutawan Rusi,a Alexei Mordashov tiba di perairan wilayah China minggu lalu.Mordashov adalah antara oligarki yang rapat dengan Presiden Rusia, Vladimir Putin yang telah menjadi sasaran sekatan Barat berikutan pencerobohan Moscow di Ukraine.Sabtu lepas, AS memberi amaran bahawa keengganan Hong Kong menguatkuasakan sekatan ke atas kapal layar itu boleh merosakkan reputasi hab perniagaannya.Ketua eksekutif Hong Kong, John Lee Ketika berkata sekatan AS terhadapnya adalah tindakan yang sangat biadab dan beliau tidak akan mengulas mengenai kesan tindakan biadab itu."Sekatan AS dan Eropah tiada asas undang-undang. Kami hanya akan mentertawakan apa yang mereka panggil sekatan," kata beliau.“Kami akan mematuhi sebarang resolusi Pertubuhan Bangsa Bersatu mengenai sekatan. Tetapi kami tidak boleh dan tidak akan melakukan apa-apa yang tidak mempunyai asas undang-undang", tambah Lee. -AFP

(The Nord ,kapal mewah bernilai AS$500 juta)


Edar dadah, suami isteri ditahan bersama 30kg ganja

BUKIT MERTAJAM, 11 Oktober- Sepasang suami isteri ditahan di rumah mereka di Kubang Semang, Bukit Mertajam selepas disyaki terlibat dengan pengedaran dadah. Polis turut merampas, 29 ketulan mampat disyaki ganja bernilai RM75,000.00Ketua Polis Daerah Seberang Perai Tengah, ACP Tan Cheng San berkata, hasil risikan mendapati, lelaki tempatan dan wanita warga asing berusia 32 dan 36 tahun itu mula bergiat aktif dalam aktiviti terbabit sejak Mei tahun lalu dan dijual untuk pasaran tempatan.

(Sebanyak 29 ketulan mampat disyaki ganja bernilai RM75,000.00)

Turut disita, kenderaan dan barang kemas daripada suspek wanita. Kesemua rampasan dan sitaan bernilai RM103,270.00Kes disiasat dibawah Seksyen 39B Akta Dadah Berbahaya 1952 dan jika sabit kesalahan boleh dihukum mati atau penjara seumur hidup.Dalam kes berasingan, dua lelaki ditahan bersama 45 beg plastik berisi daun ketum bernilai RM4,500.00.Kedua-dua lelaki tempatan yang ditahan, disyaki mula bergiat aktif sejak Ogos lalu dan menggunakan kenderaan pelbagai guna (MPV) yang disewa untuk menghantar daum ketum ke Kota Bharu selepas mengambil bekalan di Kedah.Kes disiasat dibawah Seksyen 30 (3) Akta Racun 1952 dan jika sabit kesalahan boleh dihukum denda atau penjara atau kedua-duanya sekali.


PRU15: Tun Mahathir sah bertanding Parlimen Langkawi

PUTRAJAYA, 11 OKTOBER- Pengerusi Parti Pejuang Tanah Air (PEJUANG), Tun Dr. Mahathir Mohamad mengesahkan akan bertanding di kerusi Parlimen Langkawi sebagai calon wakil rakyat pada Pilihan Raya Umum ke-15 (PRU15).

Beliau yang juga Pengerusi Penaja Gerakan Tanah Air (GTA) turut menyatakan GTA memperuntukkan sebanyak 120 calon atau lebih di seluruh negara termasuk di Sabah bagi memenangi PRU15.

"Kami juga membuat keputusan iaitu di Langkawi calonnya ialah Tun Dr. Mahathir Mohamad.

Tapi bukan sebagai calon bakal Perdana Menteri, calon sebagai wakil rakyat sahaja," katanya pada sidang media di Yayasan Kepimpinan Perdana, Putrajaya.

(Tun Dr. Mahathir Mohamad, Pengerusi PEJUANG)

GTA turut membuat keputusan untuk tidak menamakan calon bakal Perdana Menteri ketika ini kerana ia hanya akan relevan jika gerakan itu memenangi PRU15.

Terdahulu, Tun Dr. Mahathir menyatakan kesediaan untuk mempertimbang cadangan bertanding dalam PRU15 bagi mempertahankan kerusi Parlimen Langkawi jika tiada calon yang sesuai.


Pemimpin tertinggi PAS hadir mesyuarat, bakal muktamadkan beberapa keputusan

KUALA LUMPUR, 11 Oktober- PAS belum membuat sebarang keputusan tentang pembubaran Dewan Undangan Negeri (DUN) di negeri yang dikuasai setakat ini.Malah beberapa pemimpin tertinggi PAS yang menghadiri mesyuarat di Pejabat Agung PAS Pusat di Jalan Raja Laut enggan mengulas lanjut mengenai tujuan mesyuarat diadakan.Menteri di Jabatan Perdana Menteri (Hal Ehwal Agama), Datuk Idris Ahmad dilihat tiba di pejabat tersebut pada pukul 9:20 pagi tadi.

(Menteri di Jabatan Perdana Menteri (Hal Ehwal Agama), Datuk Idris Ahmad)

Ini diikuti Menteri Besar Kedah, Datuk Seri Muhammad Sanusi Md Nor yang kemudian memasuki bangunan tersebut.Kedua-duanya enggan mengulas mengenai tujuan kehadiran mereka.

(Menteri Besar Kedah, Datuk Seri Muhammad Sanusi Md Nor)

Ini disusuli kehadiran Naib Presiden PAS yang juga Menteri Besar Terengganu, Datuk Seri Ahmad Samsuri Mokhtar pada pukul 10:00 pagi.Ditanya mengenai intipati mesyuarat, katanya ia bertujuan memuktamadkan semula beberapa keputusan dan pendirian parti.Kenyataan tentang keputusan akhir mesyuarat akan dikeluarkan Setiausaha Agung PAS, Datuk Seri Takiyuddin Hassan.

(Naib Presiden PAS yang juga Menteri Besar Terengganu, Datuk Seri Ahmad Samsuri Mokhtar)


SMART sedia berdepan sebarang bencana

PUCHONG, 11 Oktober- Seramai 125 pegawai dan anggota Pasukan Mencari dan Menyelamat Khas Malaysia (SMART) akan digerakkan untuk membantu mangsa yang berdepan banjir akibat peralihan Monsun Timur Laut, bulan depan.Menurut Timbalan Ketua Pengarah Bahagian Pelaksanaan Operasi NADMA, Meor Ismail Meor Akim, SMART sentiasa bersiap sedia menghadapi sebarang kemungkinan.Keyakinannya jelas memandangkan, anggota SMART terdiri daripada tiga agensi keselamatan utama negara iaitu Angkatan Tentera Malaysia (ATM), Polis Diraja Malaysia (PDRM) dan Jabatan Bomba dan Penyelamat Malaysia (JPBM)."Mengikut keperluan sebab mereka kira macam lebih 'advance' daripada yang lain, mereka ada keperluan yang lebih kritikal dari segi tempat yang lebih sukar ini adalah kelebihan mereka. Mereka semua boleh digerakkan tiada masalah, mereka juga boleh bertugas di air, dalam gelap, dalam gua dan sebagainya sebab mereka dilatih untuk bangunan, bencana bukan banjir sahaja," katanya.

(Timbalan Ketua Pengarah Bahagian Pelaksanaan Operasi NADMA, Meor Ismail Meor Akim)

Meor berkata demikian selepas Majlis Perbarisan Komander dan Pemeriksaan "Personel Protective Equipment" (PPE) pegawai dan anggota SMART di Padang Kawad, Markas Pasukan SMART di Puchong Selangor.Sementara itu bagi Pemangku Komander SMART, Abdul Manaf Che Isa, pihaknya mempunyai aset yang mencukupi, terkini serta mampu digerakkan terus pada bila-bila masa."Kami mempunyai aset yang cukup dan baik bersiap sedia pada bila masa iaitu ada 10 buah trak dan 10 buah bot pelbagai guna dan kami mempunyai kenderaan khas ATV (all train vehicle) sebanyak enam unit dan juga kami mempunyai kenderaan berat bagi menangani sebarang bentuk bencana melibatkan keruntuhan struktur semasa berlakunya banjir," ujarnya.

(Pemangku Komander SMART, Abdul Manaf Che Isa)

Sejak penubuhannya pada tahun 1995, pasukan SMART buat pertama kali melibatkan tiga penyertaan anggota wanita dalam pengoperasiannya kali ini.Kehadiran anggota wanita dalam pasukan itu khusus bagi memudahkan tugas-tugas menyelamat membabitkan mangsa wanita.


10 OKU antara 4,067 pelajar mendaftar di UUM bagi sesi baharu

SINTOK, 11 Oktober- Universiti Utara Malaysia (UUM) menerima kemasukan 4,067 pelajar baharu bagi sesi 2022/2023 secara fizikal sepenuhnya bermula hari ini.Naib Canselor UUM, Prof. Dr. Haim Hilman Abdullah berkata, daripada jumlah tersebut, 2,995 merupakan pelajar perempuan manakala selebihnya adalah pelajar lelaki.Jelas beliau, pelajar baharu berkenaan terdiri daripada calon lulusan Sijil Tinggi Persekolahan Malaysia (STPM), Diploma, Matrikulasi, Asasi Pengurusan UUM dan Sijil Tinggi Agama Malaysia (STAM) dan pelajar antarabangsa.Pelajar-pelajar terbabit akan mengikuti 47 program pengajian yang ditawarkan di peringkat Sarjana Muda."Seramai 3,960 pelajar baharu merupakan warganegara Malaysia manakala 205 lagi terdiri daripada pelajar antarabangsa. 2,236 (59.49%) pelajar baharu yang mendaftarkan diri pada hari ini terdiri daripada golongan B40," katanya dalam sidang media di sini.

(Prof. Dr. Haim Hilman Abdullah, Naib Canselor UUM)

Tambah beliau, sesi kali ini menunjukkan peningkatan kemasukan pelajar antarabangsa sebanyak 13.97% berbanding tahun lalu.Bagi sesi akademik 2022/2023, UUM turut menawarkan program mobiliti kepada pelajar antarabangsa di peringkat Sarjana Muda."Jumlah Purata Markah Keseluruhan (PMK) kemasukan calon pada tahun ini ialah sebanyak 3.56. Tiga program yang mencatatkan purata PMK kemasukan tertinggi 4.00 ialah Sarjana Muda Perakaunan dengan Kepujian, Sarjana Muda Undang-Undang dengan Kepujian dan Sarjana Muda Perakaunan (Sistem Maklumat) dengan Kepujian," katanya lagi. UUM turut menerima kemasukan 10 pelajar Orang Kelainan Upaya (OKU) dan lapan pelajar Orang Asli. Setakat ini, jumlah keseluruhan pelajar UUM adalah seramai 33,658 orang iaitu 27,732 bagi peringkat pengajian Sarjana Muda dan 5,926 bagi pascasiswazah.


Enggan bubar DUN, risiko kos lebih besar untuk pilihan raya berasingan

KUALA LUMPUR, 11 Oktober- Tindakan beberapa negeri enggan membubarkan Dewan Undangan Negeri (DUN) berikutan situasi banjir dianggap tidak wajar.Ketua Jabatan Pengajian Kenegaraan dan Ketamadunan, Fakulti Ekologi Manusia, Universiti Putra Malaysia (UPM), Prof. Madya Dr. Mohd Mahadee Ismail berkata pilihan raya secara berasingan memerlukan perbelanjaan yang lebih besar."Pembubaran parlimen kali ini telah menamatkan beberapa spekulasi yang telah muncul. Kita harus sedar parlimen telah dibubarkan, hendak atauj tak hendak dalam tempoh 60 hari, Suruhanjaya Pilihan Raya (SPR) perlu melaksanakan. Saya kira untuk lebih selamat PRU perlu diadakan sebelum 15 November yang mana MET Malaysia telah mengeluarkan kenyataan mungkin selepas itu akan berlaku hujan lebat yang mengakibatkan banjir di negeri-negeri.Beliau berkata demikian secara maya dalam program bual bicara di Angkasapuri.

(Ketua Jabatan Pengajian Kenegaraan dan Ketamadunan, Fakulti Ekologi Manusia UPM, Prof. Madya Dr. Mohd Mahadee Ismail)

Semalam Kelantan di bawah kerajaan PAS mengesahkan tidak akan membubarkan Parlimen, sementara Terengganu masih belum membuat keputusan.Sementara Pakatan Harapan (PH) pada 5 Oktober lalu turut berpendirian sama bagi Negeri Sembilan, Selangor dan Pulau Pinang.


Ban pecah di Tanjong Karang, kerja pembaikan sedang dijalankan

SHAH ALAM, 11 Oktober- Sebuah ban berhampiran Pekan Tanjong Karang, dekat sini pecah ketika kerja-kerja menaik taraf benteng berkenaan dijalankan, menyebabkan berlaku limpahan di kawasan berdekatan.Pengarah Bomba Selangor Norazam Khamis berkata, setakat ini kesemua kawasan telah surut dan berada dalam keadaan terkawal.“Anggaran ketinggian paras air ketika kejadian kira-kira tiga kaki (0.91 meter) selain keadaan terkawal. Tiada pusat pemindahan dibuka,” katanya dalam satu kenyataan.

(Foto Facebook Balai Bomba dan Penyelamat Tanjong Karang)

Tambah beliau, pihaknya akan memantau dari semasa ke semasa bagi persediaan fenemona air pasang besar yang akan berlaku pada pukul 6.00 petang ini.Katanya, Jabatan Pengairan dan Saliran Selangor sedang dalam proses membaiki ban dan akan diusahakan siap sebelum air pasang berlaku.


Pembubaran DUN Pahang: Belum ada tarikh menghadap Pemangku Raja Pahang- Wan Rosdy

(Menteri Besar Pahang, Datuk Seri Wan Rosdy Wan Ismail)

KUANTAN, 11 Oktober- Belum ada tarikh untuk menghadap Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah bagi pembubaran Dewan Undangan Negeri (DUN).Menurut Menteri Besar Pahang, Datuk Seri Wan Rosdy Wan Ismail pihaknya masih menanti tarikh tersebut susulan pembubaran Parlimen agar pilihan raya negeri diadakan serentak dengan Pilihan Raya Umum Ke-15 (PRU15).Ujarnya, berikutan itu beliau yang merupakan Badan Pengerusi UMNO Pahang enggan mengulas lanjut tentang calon yang akan diketengahkan parti berkenaan bagi menduduki kerusi di Parlimen dan DUN pada PRU15 nanti. "Saya tak dapat tarikh dengan Tuanku lagi, dalam proses. Isi kandungan Belanjawan Pahang 2023 dibentangkan Jumaat lalu boleh dikira sebagai manifesto.," katanya.Pada PRU14 lalu, daripada 42 jumlah kerusi DUN Pahang, 25 kerusi telah dimenangi BN, sembilan kerusi oleh Pakatan Harapan (PH) dan lapan kerusi dimiliki PAS.Wan Rosdy berkata demikian ketika menyempurnakan Majlis Penyerahan Jentera (Traktor) kepada Jabatan Pertanian Negeri Pahang, di perkarangan DUN Sri Wisma Pahang, Kuantan.Sebanyak 3.4 juta diperuntukkan kerajaan negeri bagi membeli 22 traktor untuk membantu petani yang berhadapan kesukaran menyewa traktor bagi menguruskan tanah pertanian mereka.

(Wan Rosdy menyempurnakan Majlis Penyerahan Jentera (Traktor) kepada Jabatan Pertanian Negeri Pahang di perkarangan DUN Sri Wisma Pahang, Kuantan)


Permohonan jadi pemerhati PRU15 dibuka bermula hari ini - SPR

KUALA LUMPUR, 11 Oktober- Permohonan sebagai pemerhati bagi Pilihan Raya Umum ke-15 (PRU15) dibuka bermula hari ini dan akan ditutup pada 21 Okt.Setiausaha Suruhanjaya Pilihan Raya (SPR), Datuk Ikmalrudin Ishak memaklumkan permohonan sebagai pemerhati yang mewakili organisasi adalah tertakluk kepada syarat-syarat yang ditetapkan.“Pemerhati dibenarkan untuk membuat pemerhatian bagi proses-proses pilihan raya seperti proses penamaan calon, berkempen, mengundi awal, proses mengundi dan pengiraan undi serta penjumlahan undi sehinggalah pengisytiharan keputusan pilihan raya.“SPR mengingatkan mereka yang berminat untuk menyertai program ini supaya mengemukakan permohonan sebelum tarikh tutup permohonan," katanya dalam kenyataan hari ini.Mereka yang ingin memohon boleh melayari portal SPR di alamat https://www.spr.gov.my/ untuk mendapatkan maklumat lanjut dan memuat turun borang permohonan.

Semalam, Perdana Menteri Datuk Seri Ismail Sabri Yaakob mengumumkan pembubaran Parlimen bagi memberi laluan kepada PRU15.Dengan pengumuman itu, pilihan raya umum perlu diadakan dalam tempoh 60 hari selepas tarikh pembubaran Parlimen mengikut Perkara 55 (4) Perlembagaan Persekutuan - BERNAMA


Parlimen dibubar: Kerajaan sementara perlu elak kritikan tidak berasas

KUALA LUMPUR, 11 Oktober- Pembubaran Parlimen berkuat kuasa semalam selepas diperkenan Yang di-Pertuan Agong bagi memberi laluan kepada Pilihan Raya Umum Ke-15 (PRU15) disifatkan satu keputusan yang perlu diambil serius oleh ahli politik.Menurut Pakar Perlembagaan, Profesor Datuk Dr Shamrahayu Ab Aziz, garis panduan yang jelas diperlukan dalam kerajaan sementara atau 'caretaker government' bagi mengelak penyalahgunaan kuasa serta kritikan yang tidak berasas pada masa hadapan ."Kalau kita ada undang-undang tapi undang - undang itu tidak dianggap sesuatu yang moral untuk mematuhi undang , 'morality' untuk menghormati undang-undang itu , jadi di sini kita perlukan orang -orang politik , pemain demokrasi , pemain politik yang tulus ikhlas dalam perjuangan mereka, itu harapan rakyat , yang suci hati dan tidak rakus pada kuasa," katanya.

(Pakar Perlembagaan, Profesor Datuk Dr Shamrahayu Ab Aziz)

Sementara itu bagi Penganalisis Keselamatan dan Politik, Pusat Pengajian Perang Saraf Media dan Informasi UiTM, Dr Noor Nirwandy Mat Noordin berpandangan kematangan berpolitik perlu diterapkan kepada golongan pengundi muda supaya mereka sedar, faham dan yakin terhadap keterlibatan mereka dalam sistem pilihan raya negara."Kita tidak boleh mengubah acuan politik mereka tapi mereka akan mengundi berdasarkan teras politik yang sebenarnya iaitu polisi , dasar, dan masa depan negara dan bukan politik yang berlaku dengan keadaan semasa dan yang berlaku di negara barat adalah politik berbentuk emosi," ujarnya.

(Penganalisis Keselamatan dan Politik, Pusat Pengajian Perang Saraf Media dan Informasi UiTM, Dr Noor Nirwandy Mat Noordin)

Beliau berkata demikian dalam program bual bicara di Angkasapuri.


Polis kesan kain rentang berunsur provokasi politik di Kota Tinggi

KOTA TINGGI, 11 Oktober- Polis mengesan enam kain rentang berunsur provokasi politik yang digantung individu tidak bertanggungjawab di enam lokasi awam di sini semalam.Ketua Polis Daerah Kota Tinggi, Superintendan Hussin Zamora berkata, kain rentang memaparkan ketidakpuasan hati penduduk mengenai politik dan calon Pilihan Raya Umum ke-15 (PRU15).Katanya, polis menasihati mana-mana individu untuk tidak mencetuskan provokasi yang menggugat ketenteraman awam.

(Antara kain rentang berunsur provokasi yang dikesan di sekitar Kota Tinggi)

Pihak yang ingin menggantung kain rentang atau sebagainya perlu mengemukakan permohonan kepada Majlis Daerah Kota Tinggi (MDKT).Tindakan tegas akan diambil terhadap individu terbabit mengikut Seksyen 500 Kanun Keseksaan dan Seksyen 509 Kanun Keseksaan.


Papar daerah tebaharu pemindahan mangsa banjir Sabah

KOTA KINABALU, 10 Oktober- Papar menjadi daerah baharu pemindahan bangsa banjir di Sabah apabila sembilan orang daripada dua keluarga dipindahkan, menjadikan keseluruhan 88 orang daripada 16 keluarga dipindahkan setakat 8 malam pada IsninSekretariat Jawatankuasa Pengurusan Bencana Negeri Sabah dalam kenyataan memaklumkan, mangsa banjir di Papar dipindahkan ke pusat pemindahan sementara (PPS) Kompleks Latihan dan Pemulihan Orang Kurang Upaya yang dibuka pukul 6 petang semalam.Katanya mangsa banjir di dua lagi daerah, kekal seperti petang tadi iaitu 53 orang daripada sembilan keluarga di PPS Dewan PPR Sri Keramat, Putatan, dan PPS Dewan Kebudayaan di Penampang menempatkan 26 orang daripada lima keluarga.“Trend semasa banjir pada masa ini adalah meningkat dan cuaca pada malam ini adalah baik setakat ini,” kata kenyataan itu.Sementara itu, sekretariat itu memaklumkan satu kejadian tanah runtuh dilaporkan di Kampung Kiranggu, Inanam di sini sekitar pukul 1 tengah hari pada isnin dan pemeriksaan di kawasan kejadian mendapati tiga kenderaan telah dihempap tanah.

(Papar menjadi daerah baharu pemindahan bangsa banjir di Sabah apabila sembilan orang daripada dua keluarga dipindahkan, menjadikan keseluruhan 88 orang daripada 16 keluarga dipindahkan setakat 8 malam pada Isnin/FOTO APM)

“Selain itu pemeriksaan mendapati jalan utama ke kawasan itu tidak dapat dilalui sepenuhnya dan sebuah rumah dihuni seramai sembilan orang, berisiko kerana kedudukannya hampir dengan runtuhan, selain terletak di lereng bukit berketinggian 70 meter,” katanya.Tiada kemalangan jiwa dilaporkan dalam kejadian itu dan operasi ditangguhkan pada pukul 6.30 petang, setelah bantuan diberikan kepada mereka yang terlibat, manakala kes diserah kepada agensi berkaitan untuk tindakan selanjutnya. -BERNAMA


Persiapan PRU15: Majlis Presiden PH adakan pertemuan dalam masa terdekat

(Ketua Penerangan Parti Keadilan Rakyat (PKR), Ahmad Fahmi Fadzil selepas menghadiri mesyuarat khas parti susulan pembubaran Parlimen)

PETALING JAYA, 11 Oktober- Majlis Presiden Pakatan Harapan (PH) akan mengadakan pertemuan dalam masa terdekat bagi memuktamadkan beberapa keputusan sebagai persiapan menjelang Pilihan Raya Umum Ke-15 (PRU15)Ketua Penerangan Parti Keadilan Rakyat (PKR), Ahmad Fahmi Fadzil berkata, pertemuan itu dijangka turut membincangkan persiapan jentera parti."Insy-Allah Majlis Presiden PH akan mengadakan mesyuarat dalam masa terdekat dan beberapa keputusan akan diputuskan."Beberapa perkara yang ada dalam jadual yang ditetapkan mungkin akan diawalkan, contohnya konvensyen akan dianjakkan atau diawalkan ataupun ditangguhkan dan dibuat dengan cara yang sedikit berbeza."Situasi politik negara kini mengalir dalam keadaan 'cair', jadi kita tengok apa yang akan berlaku nanti terutamanya pengumuman daripada pihak Suruhanjaya Pilihan Raya (SPR)," katanya.Beliau berkata demikian selepas Mesyuarat Khas Majlis Pimpinan Pusat (MPP) PKR, di ibu pejabat PKR, pada malam Isnin.Sementara itu, mengulas lanjut pemilihan calon bagi PRU15, beliau berkata di samping memberi tumpuan untuk mempertahankan kerusi yang disandang parti itu, PKR juga mahu merampas kembali beberapa kerusi yang terlepas disebabkan tindakan bertukar sokongan bekas wakil rakyatnya."Sekarang fokus kita bukan saja kerusi disandang, tapi juga beberapa kerusi lain yang menjadi sasaran. "Semestinya kita beri fokus pada kerusi PKR yang terlepas dan ini menjadi fokus khusus pimpinan," katanya.

Selain itu, beliau berkata, PKR dan PH juga bercadang menambah kerusi untuk ditandingi pada PRU15, "Kalau PRU14, PKR bertanding 51 kerusi di Semenanjung, jangkaan kita lebih daripada itu (untuk PRU15) kerana 52 kerusi BERSATU akan diagihkan antara PKR, DAP dan AMANAH di Semenanjung."Angka sebenar kita tunggu keputusan parti kerana masih ada beberapa kerusi yang masih dalam perbincangan," katanya.

(Presiden PKR Datuk Seri Anwar Ibrahim tiba di ibu pejabat PKR, Petaling Jaya bagi menghadiri mesyuarat khas parti susulan pembubaran Parlimen)

Sementara itu, Pengerusi PH Datuk Seri Anwar Ibrahim berkata rundingan antara PH dengan Parti Ikatan Demokratik Malaysia (MUDA) untuk bekerjasama dalam PRU15 masih berlangsung dan ada kemajuan.Beliau yang juga Presiden PKR berkata laporan media yang tular mendakwa PH menolak MUDA adalah tidak benar."Tak betul, kita masih berunding dan ada kemajuan," katanya ringkas kepada pemberita.Terdahulu Anwar mempengerusikan mesyuarat itu yang bermula pada 9.40 malam dan turut dihadiri Timbalan Presidennya Rafizi Ramli serta Naib Presiden Datuk Seri Aminuddin Harun yang juga Menteri Besar Negeri Sembilan, Ketua Wanita Fadhlina Sidek dan Ketua Angkatan Muda Adam Adli serta Ahli MPP.


UMNO berpendapat PRU15 boleh diadakan sebelum pertengahan November

(Datuk Seri Ahmad maslan membacakan kenyataan media sejurus selesaimesyuarat Majlis Kerja Tertinggi (MKT) UMNO di Menara Dato Onn)

KUALA LUMPUR, 11 Oktober- UMNO berpendapat Pilihan Raya Umum Ke-15 (PRU15) boleh diadakan sebelum pertengahan November,Setiausaha Agung UMNO Datuk Seri Ahmad Maslan , berkata ia bagaimanapun bergantung kepada kebijaksanaan Suruhanjaya Pilihan Raya (SPR) bagi menentukan tarikh PRU15."UMNO berpendirian pembubaran Parlimen adalah merupakan jalan terbaik memandangkan wakil parti-parti yang membentuk kerajaan campuran sebelum ini makin jelas tidak memperlihatkan solidariti terhadap Perdana Menteri dalam mentadbir negara.Malah mengisytiharkan UMNO dan BN (Barisan Nasional) musuh utama, hanya lebih menzahirkan tiadanya kepercayaan dan rasa hormat kepada UMNO yang menerajui kerajaan."UMNO menjunjung kasih kepada Yang di-Pertuan Agong di atas perkenan baginda untuk membubarkan Parlimen selaras dengan kuasa baginda sebagaimana termaktub di bawah Perkara 40(2)(b) dan Perkara 55(2) Perlembagaan Persekutuan."Kita menghormati titah tuanku, bahkan berpendirian serupa bahawa negara tidak boleh dibiarkan berterusan berada dalam keadaan politik yang tidak menentu," katanya.Beliau berkata demikian ketika membacakan kenyataan media sejurus selesai mesyuarat Majlis Kerja Tertinggi (MKT) UMNO di Menara Dato Onn di sini, pada malam Isnin.Mesyuarat itu dihadiri semua Ahli MKT, termasuk Perdana Menteri, Datuk Seri Ismail Sabri Yaacob.

(Setiausaha Agung UMNO Datuk Seri Ahmad Maslan pada sidang media selepas menghadiri Mesyuarat Majlis Tertinggi (MT) UMNO di Menara Dato Onn/BERNAMA)

Terdahulu pada sebelah petang semalam, Ismail Sabri dalam Perutusan Khas sempena Pembubaran Parlimen Ke-14 memaklumkan, beliau telah menghadap dan mendapat perkenan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah tengah hari semalam, bagi menyembah warkah mengenai permohonan pembubaran Parlimen Ke-14.Mengulas lanjut berhubung perkara dibincangkan dalam MKT UMNO itu, Ahmad berkata mesyuarat berkenaan membincangkan beberapa isu gerak kerja dan persiapan jentera untuk menghadapi PRU15.“Mesyuarat juga bersetuju agar tema utama manifesto bagi PRU15 ialah “Kestabilan Dan Kemakmuran”, tema seumpama ini telah digunakan ketika Pilihan Raya Negeri (PRN) Melaka dan PRN Johor sebelum ini. "Ia akan diangkat untuk persetujuan Dewan Tertinggi BN,” katanya.Selain itu, beliau berkata Perhimpunan Agung UMNO yang sebelum ini ditentukan pada 23 hingga 26 November depan, akan diubah kepada suatu tarikh baharu yang akan dimaklumkan.


Kabinet sedia ada berfungsi sebagai kerajaan 'Caretaker' - KSN

PUTRAJAYA, 10 Oktober- Barisan Kabinet kepimpinan Perdana Menteri Datuk Seri Ismail Sabri Yaakob akan berfungsi sebagai kerajaan sementara atau “caretaker” dengan mesyuarat kabinet masih boleh dijalankan seperti biasa walaupun Parlimen telah dibubarkan hari ini.Menurut Ketua Setiausaha Negara Tan Sri Mohd Zuki Ali, kabinet tidak boleh membuat sebarang keputusan dasar walaupun masih boleh menasihati Yang di-Pertuan Agong dalam soal pentadbiran negara.

(Ketua Setiausaha Negara Tan Sri Mohd Zuki Ali / Foto Bernama)

"Menteri dan timbalan menteri berfungsi seperti biasa dalam kerajaan ‘caretaker’ cuma tidak boleh membuat keputusan mengenai dasar dan polisi baharu," katanya ketika diminta memberi pandangan mengenai fungsi Kabinet ekoran pembubaran Parlimen.Kabinet juga boleh meneruskan pelaksanaan dasar dan keputusan yang telah dibuat terlebih dahulu sebelum Parlimen dibubarkan.Beliau berkata keadaan ketika ini berbeza dengan pentadbiran terdahulu apabila Perdana Menteri meletak dan melepaskan jawatan pada 2020 dan 2021.Mohd Zuki berkata ketika itu apabila Perdana Menteri Tun Dr Mahathir Mohamad dan kemudian Tan Sri Muhyiddin Yassin meletak jawatan, Kabinet mereka secara serta-merta terbubar.Namun, menurut beliau dalam keadaan sekarang, hanya Parlimen sahaja yang dibubarkan."Jemaah Menteri masih lagi boleh bermesyuarat terutama apabila berlaku bencana dan sebagainya," katanya.Pembubaran Parlimen telah diumumkan oleh Perdana Menteri petang tadi dalam perutusan khasnya bagi memberi laluan kepada Pilihan Raya Umum Ke-15 (PRU15).


Pembubaran Parlimen, wujudkan kerajaan kukuh demi keselamatan ekonomi negara

KUALA LUMPUR, 10 Oktober- Kepentingan mewujudkan kerajaan yang kukuh berikutan ketidakstabilan situasi politik negara dan keselamatan ekonomi global memerlukan satu keputusan terbaik dibuat untuk rakyat.Menurut Penganalisis Keselamatan dan Politik, Pusat Pengajian Perang Saraf Media dan Informasi UiTM, Dr Noor Nirwandy Mat Noordin berkata, pengumuman pembubaran parlimen oleh Perdana Menteri itu sememangnya dibuat tepat pada masanya.

(Penganalisis Keselamatan dan Politik, Pusat Pengajian Perang Saraf Media dan Informasi UiTM, Dr Noor Nirwandy Mat Noordin)

Jelasnya, Perdana Menteri perlu membuat keputusan yang tepat demi memastikan keutuhan dan kestabilan sosio politik serta keselamatan rakyat sentiasa diutamakan."Inilah satu bentuk harapan yang kita mahukan daripada satu bentuk pimpinan negara untuk terus membawa negara menghadapi segala bentuk ancaman walaupun terpaksa pada dasarnya mengorbankan jawatan atau memperlihatkan kewujudan satu kekuatan baru untuk membubarkan parlimen yang dikatakan dalam keadaan tidak sesuai," katanya.Pembentangan bajet 2023 memberi peluang kepada rakyat untuk membuat penilaian tentang kesiapsediaan kerajaan dalam membuat perancangan ekonomi pada masa akan datang."Rang undang-undang pembekalan ataupun bajet yang telah dibentangkan 2023 sebenarnya adalah signifikan, ia tidak sia-sia, kerana apa yang berlaku apabila bajet itu dibentangkan, masyarakat boleh melihat perancangan kerajaan yang menjadi satu acuan asas untuk menghadapi kemelesetan ekonomi, tekanan global dan menghadapi fasa endemik yang sedang berlaku untuk kita keluar sepenuhnya daripada COVID-19 dan ketidak tentuan geo politik global," katanya.Beliau turut menjelaskan bahawa kerajaan sedia ada masih lagi dikekalkan mewakili kerajaan sementara.Namun, terdapat sekatan tertentu yang perlu dipatuhi terutamanya melibatkan kempen politik membabitkan dasar atau polisi yang boleh mendatangkan impak besar kepada negara."Sebenarnya kerajaan itu masih lagi sedia wujud untuk diuruskan berdasarkan dengan apa yang telah diperkenankan dan apa yang dipersetujui oleh yang di pertuan agung dan kita rasa-rasa kerajaan ni boleh terus memainkan peranan sementara tetapi cuma dari segi aspek-aspek yang lebih berhemah tidak boleh digunakan dalam kempen-kempen pilihan raya," katanya.Terdahulu, Perdana Menteri Datuk Seri Ismail Sabri Yaakob mengumumkan parlimen dibubarkan berkuatkuasa hari ini untuk memberi laluan kepada Pilihan Raya Umum ke-15.


PRU15: PDRM gerakkan lebih 94,000 anggota seluruh negara

KUALA LUMPUR, 10 Oktober- Polis Diraja Malaysia (PDRM) akan mengatur gerak seramai 94,411 pegawai dan anggota di seluruh negara bagi memastikan kelancaran Pilihan Raya Umum ke-15 (PRU15).Ketua Polis Negara Tan Sri Acryl Sani Abdullah Sani berkata jumlah itu adalah sebahagian daripada keseluruhan 120,557 anggota pasukan PDRM yang akan ditugaskan untuk penugasan berkaitan perjalanan pilihan raya.

(Ketua Polis Negara Tan Sri Acryl Sani Abdullah Sani / Foto Bernama)

Pada masa sama, katanya, PDRM juga akan bekerjasama erat dengan semua agensi, terutama Suruhanjaya Pilihan Raya (SPR) bagi memastikan proses pemilihan demokratik di negara ini berjalan lancar."PDRM akan berganding bahu dengan agensi penyelamat untuk bersama-sama menghadapi sebarang kemungkinan berlakunya bencana alam dalam tempoh berlangsungnya PRU ke-15 kelak."Sehubungan itu, PDRM meminta semua pihak mainkan peranan agar proses PRU15 berlangsung tanpa sebarang insiden tidak diingini," katanya dalam satu kenyataan hari ini.Acryl Sani berkata sebagai anggota masyarakat yang matang dalam menghadapi senario politik, usaha semua pihak untuk mengelak daripada menyentuh perkara-perkara sensitif amat diperlukan.Menurutnya, PDRM komited dalam menjalankan penugasan bagi memastikan keselamatan dan ketenteraman awam sentiasa terpelihara.Terdahulu, Ismail Sabri dalam perutusan khas yang disiarkan menerusi siaran langsung stesen televisyen tempatan, mengumumkan pembubaran Parlimen dan menyatakan bahawa ia dilaksanakan bagi menoktahkan suara-suara yang selama ini meratib keabsahan kerajaan, kerajaan pintu belakang dan kerajaan tebuk atap.Perdana Menteri berkata dengan pembubaran itu, mandat akan dipulangkan kepada rakyat bagi negara menzahirkan kestabilan politik dan mewujudkan kerajaan teguh, stabil serta dihormati selepas PRU15.


Mayat mangsa dibaham buaya ditemui - Bomba

LIMBANG, 10 Oktober- Mayat lelaki warga Indonesia yang dilaporkan dibaham buaya ketika memancing bersama rakan di Sungai Patarikan, Merapok, Lawas pagi semalam, ditemui pada pukul 1.17 tengah hari tadi. Ketua Jabatan Bomba dan Penyelamat Malaysia Zon 7 Limbang, Penguasa Bomba Awangku Mohd Hazmin Awang Zainal berkata mangsa, Juma Misi, 30 tahun, ditemui pada jarak 3 kilometer dari lokasi mangsa dibaham buaya.

(Jabatan Bomba dan Penyelamat Malaysia Zon 7 Limbang menemui mayat yang tidak sempurna fizikal)

Awangku Mohd Hazmin mendedahkan, mangsa ditemui dalam keadaan fizikal tidak sempurna, iaitu tangan kanan mangsa telah hilang.Mayat telah diserahkan kepada polis untuk tindakan lanjut.Sementara itu, Komander Operasi, Azman Ibrahim ketika dihubungi Pemberita RTM Limbang mengesahkan mangsa merupakan pekerja di ladang sawit di Kuala Gemilang Blok C, Merapok.Tambahnya, operasi mencari dan menyelamat turut melibatkan polis, Angkatan Pertahanan Awam, penduduk kampung dan pekerja ladang.


Kelantan tidak bubar DUN

KOTA BHARU, 10 Oktober- Kelantan kekal dengan pendirian tidak membubarkan Dewan Undangan Negeri (DUN) walaupun kerajaan mengumumkan Parlimen dibubarkan berkuat kuasa hari ini.Timbalan Menteri Besar, Datuk Mohd Amar Nik Abdullah berkata, pihaknya masih berpegang dengan keputusan yang dibuat parti sebelum ini.

(Timbalan Menteri Besar, Datuk Mohd Amar Nik Abdullah)

“Yang berhormat Datuk Seri Presiden dan timbalan presiden telah keluar kenyataan sebenarnya dua tiga hari lepas bahawa ketiga-tiga negeri yang diperintah pas ini kelantan terengganu dan kedah tidak akan dibubarkan walaupun Parlimen dibubarkan dalam tempoh terdekat maksudnya dalam tahun ini lah jadi setakat ini keputusan itu masih lagi kekal walaupun Parlimen bubar hari ini," katanya ketika ditemui pemberita di pejabatnya di Kompleks Kota Darul Naim, Kota Bharu, hari ini.Dalam pada itu, apabila ditanya adakah pendirian PAS itu akan membebankan rakyat pulang berulang kali bagi tujuan mengundi, menurutnya, sekiranya Pilihan Raya Umum Ke-15 (PRU-15) dilaksanakan semasa musim tengkujuh atau banjir, ia lebih menyukarkan rakyat.“Bagi saya pilihan raya musim banjir, lebih menyusahkan rakyat kita tak akan buat dalam musim banjir kalau kita bubar dewan pun bukan tahun ini kita ada masa panjang paling cepat pun bulan tiga,”katanya.Terdahulu, Perdana Menteri, Datuk Seri Ismail Sabri Yaakob mengumumkan, Parlimen dibubarkan berkuat kuasa hari ini selepas diperkenan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah untuk memberi laluan kepada PRU-15 diadakan dalam masa terdekat.Selaras dengan itu, beliau mengesyorkan Ketua-ketua Kerajaan Negeri kecuali Sabah, Sarawak, Melaka dan Johor supaya mengambil tindakan sewajarnya bagi membubarkan DUN masing-masing pada tarikh yang sama dengan Pilihan Raya Umum peringkat Parlimen.Perdana Menteri membuat pengumuman itu menerusi perutusan khas yang disiarkan secara langsung pada pukul 3.00 petang tadi.


Pembubaran Parlimen, bentuk kerajaan persekutuan stabil, selari kerajaan negeri - MB Johor

JOHOR BAHRU, 10 Oktober- Menteri Besar Johor, Datuk Onn Hafiz Ghazi menyambut baik pembubaran parlimen hari ini yang disifatkan sebagai memulangkan mandat kepada rakyat bagi membentuk kerajaan persekutuan yang stabil selari dengan kerajaan negeri.Beliau berkata, Johor melalui pilihan raya negeri enam bulan lalu dan berjaya mencapai beberapa kejayaan ekonomi, pelaburan, pelancongan dan sukan dalam tempoh singkat.

(Menteri Besar Johor, Datuk Onn Hafiz Ghazi)

Sehubungan itu, beliau menyeru rakyat memilih kerajaan persekutuan yang selari dengan kerajaan Johor pada pilihan raya umum nanti.Katanya, keselarian kerajaan membolehkan Johor boleh menerima banyak peruntukan dan bantuan daripada persekutuan.Ia bagi membantu usaha pembangunan negeri sekali gus mencapai status negeri maju menjelang 2030.


Pembubaran Parlimen disambut baik, kembalikan mandat kepada rakyat - Annuar Musa

KUALA LUMPUR, 10 Oktober- Menteri Komunikasi dan Multimedia Tan Sri Annuar Musa menyambut baik pengumuman pembubaran parlimen hari ini.Ia selaras amalan Demokrasi Berparlimen dan Raja Berperlembagaan.

(Menteri Komunikasi dan Multimedia Tan Sri Annuar Musa)

Tan Sri Annuar menerusi kenyataan di laman sosialnya berkata, kuasa memilih kini dikembalikan kepada rakyat.Beliau mengajak semua pihak sama-sama menunaikan tanggungjawab membentuk kerajaan yang kuat dan stabil.Ini bagi menumpukan sepenuh perhatian dan keupayaan mengharungi cabaran mendatang.Terutama untuk membina semula ekonomi dan memacu negara serta kesejahteraan hidup rakyat.Sekali gus membina Malaysia yang lebih baik.


KUALA LUMPUR, 10 Oktober - Tenaga Nasional Berhad (TNB) bersama Suruhanjaya Pencegahan Rasuah Malaysia (SPRM) mengukuhkan integriti organisasi sejajar dengan komitmen terhadap Alam Sekitar, Sosial dan Tadbir Urus (ESG).Presiden dan Ketua Pegawai Eksekutif TNB, Datuk Indera Ir. Baharin Din dan Ketua Pesuruhjaya SPRM, Tan Sri Azam Baki menandatangani Memorandum Persefahaman (MoU) pada 4 Oktober lalu bagi membolehkan kedua-dua organisasi mengadakan pelbagai aktiviti bersama bagi tempoh lima tahun."MoU itu bagi mengukuhkan lagi kerjasama sedia terjalin antara TNB dengan SPRM sekali gus memperluas perkongsian maklumat dan kepakaran."Selain itu, kerjasama ini akan menambah baik sistem dan prosedur TNB, pelaksanaan operasi pengesanan bersama dan program kesedaran serta latihan," kata Baharin kepada RTM.SPRM juga bersedia berbincang lanjut bagi melaksanakan pelbagai usaha berkaitan dalam membantu TNB membanteras kegiatan kecurian elektrik oleh sindiket-sindiket perlombongan bitcoin.

(TNB, SPRM meterai MoU perkukuhkan integriti organisasi)


Sekatan eksport ayam dilonggarkan, kebenaran secara berfasa

PUTRAJAYA, 10 Oktober- Kerajaan membenarkan semula aktiviti mengeksport ayam hidup pedaging secara berfasa mulai esok.Sekatan eksport dilonggarkan bermula dengan 50% atau 1.8 juta ekor ayam sebulan.Menteri Pertanian dan Industri Makanan Datuk Seri Dr Ronald Kiandee dalam kenyataannya berkata, Jemaah Menteri membuat keputusan itu berikutan bekalan ayam di pasaran tempatan yang mulai stabil pada suku tahun ketiga dengan kadar purata lebihan pengeluaran 1.8 juta ekor sebulan."Melalui Jabatan Perkhidmatan Veterinar (DVS) dan Jabatan Perkhidmatan Kuarantin dan Pemeriksaan (MAQIS) akan terus memantau bekalan ayam dalam negara serta pelaksanaan pengeksportan ayam hidup pedaging."Ia melibatkan hampir 100 ladang pengeksport melalui mekanisme pemantauan yang telah dibangunkan," menurut kenyataan itu.

(Eksport ayam sekatan dilonggarkan, eksport ayam bermula secara berfasa)


YDP Agong harap pelaksanaan PRU15 tempoh terdekat, ambil kira ramalan bencana

KUALA LUMPUR, 10 Oktober- Usul Pembubaran Parlimen telah diperhalusi dan diperkenankan Yang Di-Pertuan Agong Al-Sultan Abdullah Ri'ayattuddin Al-Mustafa Billah Shah selepas menerima menghadap Perdana Menteri, Datuk Seri Ismail Sabri Yaakob di Istana Negara, semalam.Seri Paduka Baginda menzahirkan harapan agar Suruhanjaya Pilihan Raya (SPR) menjalankan Pilihan Raya Umum (PRU15) dalam tempoh terdekat, dengan mengambil kira Monsun Timur Laut yang diramal bermula pertengan bulan depan.

Datuk Pengelola Bijaya Diraja, Datuk Seri Ahmad Fadil Shamsuddin dalam kenyataan memaklumkan, ia selaras kuasa-kuasa Baginda sebagai Yang Di-Pertuan Agong, sepertimana termaktub di bawah Perkara 40(2)(b) dan Perkara 55(2) Perlembagaan Persekutuan.Baginda turut menzahirkan rasa kecewa dengan perkembangan politik semasa dan tiada pilihan selain memperkenankan permintaan Perdana Menteri bagi memulangkan kembali mandat kepada rakyat untuk memilih kerajaan yang stabil.Bagaimanapun Seri Paduka menegaskan, negara yang kukuh adalah penting bagi menjamin kestabilan politik dan kemakmuran ekonomi yang berterusan demi kesejahteraan negara dan rakyat.Baginda mengajak rakyat bersama-sama mendoakan agar negara dan rakyat sentiasa dirahmati, diberkati dan dilindungi daripada sebarang bentuk musibah, khususnya bencana banjir.


Peralihan industri maritim kepada perkapalan hijau perlu lebih banyak insentif

KUALA LUMPUR, 10 Oktober- Insentif Skim Pembiayaan Maritim dan Logistik bernilai RM1 bilion yang diumumkan dalam Bajet 2023, langkah awal terbaik meningkatkan pertumbuhan industri maritim negara.Persatuan Pemilik-pemilik Kapal Malaysia (MASA) bersyukur dengan peruntukan yang diberi kepada industri maritim. Bagaimanapun berpendapat masih banyak usaha perlu dilakukan bagi mempercepat peralihan industri itu kepada perkapalan hijau yang begitu penting bagi pembangunan mampan negara. Ketika pembentangan Bajet 2023, Menteri Kewangan, Tengku Datuk Seri Zafrul Abdul Aziz telah menyatakan komitmen kerajaan terhadap teknologi hijau.Ini termasuk Skim Pembiayaan Teknologi Hijau yang ditingkatkan nilai jaminannya kepada RM3 bilion hingga 2025 selain memperluas skop pembiayaan dengan meliputi sektor kenderaan elektrik menerusi had jaminan 60%.


Sultan Kedah seru rakyat berpaksikan sifat terpuji Rasulullah SAW

ALOR SETAR, 10 Oktober- Umat Islam diseru menghayati sirah kelahiran Nabi Muhammad S.A.W dengan membudayakan sunah baginda dalam kehidupan seharian.Sultan Kedah, Sultan Sallehuddin Al marhum Sultan Badlishah bertitah amalan sunah akan mendatangkan kelapangan dalam kehidupan kerana ia bersifat komprehensif, memiliki keseimbangan dan bersifat realiti dengan segala yang berkaitan manusia seperti keperluan dan keinginan mereka.

(Sultan Kedah, Sultan Sallehuddin Al marhum Sultan Badlishah)

Titah baginda lagi, bagi memastikan keharmonian dan kesejahteraan negeri Kedah berterusan sepanjang masa, baginda mahu seluruh umat islam di negeri itu khususnya, menghayati setiap pengajaran dan iktibar dari kehidupan rasulullah s.a.w.Dalam titah yang sama, Tuanku Sultan Sallehuddin meminta umat Islam menjadikan rasulullah s.a.w sebagai suri teladan berpaksikan dengan sifat terpuji baginda iaitu benar, amanah, fathonah dan tabligh untuk dilaksanakan dalam menguruskan kehidupan seharian.Baginda bertitah demikian pada Majlis Sambutan Maulidur Rasul Peringkat negeri Kedah Tahun 1444 Hijrah/2022 di Alor Setar.Berangkat sama, Raja Muda Kedah, Tengku Sarafudin Badlishah Sultan Sallehuddin.

Sementara itu, pengasas Pondok Madrasah Takwiyatul Islamiah di Jalan Kubur Panjang, Pokok Sena, Tuan Guru Haji Abdullah Lebai Samah, 86 tahun dipilih sebagai penerima Tokoh Maulidur Rasul Peringkat negeri Kedah 1444 hijrah pada tahun ini.

(Penerima tokoh Maulidur Rasul, Tuan Guru Haji Abdullah Lebai Samah)

"Kepada allah s.w saya bersyukurlah, tokoh yang diletak pada saya ini sebenarnya tidak disangkai oleh saya sendiri, saya tak sangka dipilih sebagai tokoh pada tahun ini , ini daripada allah s.w saya sebagai tokoh ini, hakihat dari allah s.w.t maka saya tiada apa serah pada tuhan sahaja, insy-Allah," katanya kepada media selepas Sambutan Maulidur Rasul peringkat negeri Kedah hari ini.Beliau menerima replika cek bernilai RM10,000, plak sijil dan hadiah sampingan yang disampaikan oleh baginda Sultan Sallehuddin.


Projek Tebatan Banjir HRPZ II tingkat perkhidmatan kesihatan ketika musim banjir

(Khairy menyampaikan ucapan perasmian Majlis Penyerahan Projek Tebatan Banjir di Hospital Raja Perempuan Zainab II/BERNAMA)

KOTA BHARU, 10 Oktober- Projek Tebatan Banjir Hospital Raja Perempuan Zainab (HPRZ) II, Kota Bharu, dapat meningkatkan taraf kemudahan infrastuktur dan perkhidmatan kesihatan yang lebih efektif ketika musim banjir.

Menteri Kesihatan, Khairy Jamaluddin berkata projek bernilai RM8 juta itu merangkumi beberapa skop pembinaan iaitu pagar konkrit, saliran air serta kerja mekanikal dan elektrikal seperti sistem pam air dan sistem penghadang banjir.

Pelaksanaan projek mengambil masa selama 30 bulan dan siap sepenuhnya Ogos lalu dengan sejumlah 14 sistem penghadang banjir turut dibina bertujuan menghalang kemasukan air ke dalam kawasan hospital.

"Projek itu telah d luluskan selepas peristiwa tahun 2014. Banjir besar yang telah melanda negeri Kelantan telahpun mengakibatkan hospital HPRZ II ini tenggelam dan kita nak pastikan bahawa peristiwa itu tidak akan berulang," kata Khairy semasa menyampaikan ucapan perasmian Majlis Penyerahan Projek Tebatan Banjir di Hospital Raja Perempuan Zainab II, di sini.

Sementara itu, Khairy berkata sebanyak 60 buah ambulans baharu dengan kos sebanyak RM24.3 juta akan ditempatkan di pelbagai fasiliti kesihatan di Kelantan.

Ia akan diagih secara berperingkat bermula tahun hadapan.

(Khairy(empat, kiri) menyempurnakan Majlis Penyerahan Projek Tebatan Banjir di Hospital Raja Perempuan Zainab II/BERNAMA)


Peranan semua pihak diperlukan, tingkatkan kesedaran kepentingan kesihatan mental

KUALA LUMPUR, 10 Oktober - Peranan semua pihak dalam menjadikan kesihatan dan kesejahteraan mental sebagai keutamaan, menjadi tumpuan dalam Hari Kesihatan Mental Sedunia 2022 yang disambut pada hari ini.Menteri Kesihatan, Khairy Jamaluddin dalam satu kenyataan memaklumkan usaha itu penting bagi meningkatkan kesedaran mengenai kepentingan kesihatan mental.Jelasnya, Pertubuhan Kesihatan Sedunia (WHO) melaporkan, sejak tahun pertama pandemik COVID-19, kadar kemalangan kemurungan meningkat 25 peratus iaitu pertambahan 1 bilion individu yang mengalami masalah itu di peringkat global.Manakala, Malaysia turut menunjukkan trend peningkatan permasalahan kesihatan mental termasuk tingkah laku bunuh diri iaitu 81 peratus kes bunuh diri dengan 1,142 kes pada tahun 2021, berbanding 631 kes pada tahun 2020.

"Bagi memudahkan orang awam mengakses Talian Bantuan Perkhidmatan Sokongan Psikososial sedia ada, Kementerian Kesihatan Malaysia (KKM) turut menambah baik dengan mewujudkan talian 5 digit yang dikenali sebagai Talian HEAL 15555 yang akan beroperasi 21 Oktober ini," kata beliau dalam kenyataan tersebut, hari ini.Beliau menegaskan, KKM komited memberikan perkhidmatan kesihatan mental terbaik kepada Keluarga Malaysia selain akan terus perkukuh kerjasama dengan semua pihak terlibat.Tambahnya, sebagai menyokong usaha secara bersama tersebut, dana sebanyak RM6.2 juta telah diagihkan kepada badan bukan kerajaan yang bergiat aktif dalam melaksanakan advokasi kesihatan mental.


JKM Johor agih 1,000 kit banjir bagi persediaan awal

JOHOR BAHRU, 10 Oktober- Kira-kira 1,000 kit bantuan awal daripada Jabatan Kebajikan Masyarakat, (JKM) negeri Johor telah dan akan dihantar ke pulau-pulau di Mersing serta perkampungan orang asli, sebagai persediaan awal menghadapi musim Monsun Timur Laut.Bantuan dalam bentuk makanan serta keperluan asas itu, mula diedarkan sejak awal bulan ini.

(Pengarah JKM negeri Johor, Mohamad Hapil)

Pengarah JKM negeri, Mohamad Hapil memaklumkan, sebanyak 815 daripadanya diperuntukkan ke lima pulau dan tiga perkampungan orang asli di Mersing.Pulau-pulau tersebut ialah Pulau Sibu, Pemanggil, Aur, Pulau Tinggi dan Besar.Manakala perkampungan orang asli melibatkan Kampung Peta, Punan dan Tewewoh.Baki bantuan kit tersebut dijangka dihantar ke perkampungan orang asli di Segamat dalam tempoh terdekat.Dalam pada itu, JKM juga telah bersiap siaga menghadapi kemungkinan banjir, termasuk pemantauan di setiap Pusat Pemindahan Sementara."Kita telah aktifkan seramai 345 orang kakitangan dibantu sukarelawan dan southern volunteers, kita dibantu jika bukak pps ni melalui mesyuarat koordinasi Yayasan Pembangunan Keluarga Darul Ta'zim (YPKDT) dan jp wanita dan Southern Volunteers," katanya.Semua persiapan tersebut telah mula digerakkan sejak Februari tahun ini.


Hospital Maran bakal penuhi impian 138,000 penduduk

PAHANG, 10 Oktober- Projek Hospital Daerah Maran bernilai RM350 juta yang diluluskan pada Bajet 2023 antara indikator mengubah landskap pembangunan daerah Maran yang lebih maju dan setanding daerah lain di negeri ini.Timbalan Menteri Perumahan dan Kerajaan Tempatan Datuk Seri Dr. Ismail Abd Muttalib berkata, pembinaan itu antara projek mega yang dibentangkan untuk dilaksanakan tahun hadapan. Hospital Maran ini juga memenuhi impian lebih 138,000 penduduk di sini untuk menikmati status sebuah daerah yang wujud sejak 13 Mei 1981.

(Timbalan Menteri Perumahan dan Kerajaan Tempatan Datuk Seri Dr. Ismail Abd Muttalib ketika melawat tapak pembinaan Hospital Maran, di sini)

Menurut beliau, status projek ini menjadi tanda tanya apabila kerajaan BN tumbang kepada Pakatan Harapan (PH) dalam Pilihanraya Umum ke-14 ( PRU-14) 2018 walaupun sudah diluluskan RM200 juta bagi melaksanakan projek ini.“Kita ada lebih kurang 138,000 penduduk dan 2024 kita jangkakan 150,000 penduduk Maran, jadi mereka tidak perlu lagi pergi ke 78 kilometer ke Kuantan untuk mendapatkan rawatan walaupun hospital bersifat hospital yang jenis penyakit berjangkit dan kemudahan lain ada pembedahan dan sebagainya. Saya di fahamkan hospital jenis ini tidak lagi di pantai timur dan kita harap jadi kenyataan," katanya.Pembangunan tersebut bakal memberi manfaat kepada lebih 138,000 penduduk daerah yang telah diberi status daerah sejak 13 Mei 1981.Tambah beliau, hospital Maran ini bakal menampung 76 katil di atas tanah seluas 20 hektar yang mengubah landskap persekitaran dan mengembangkan lagi sektor ekonomi dan sosial penduduk.

Beliau yang juga Ahli Parlimen Maran berkata demikian kepada pemberita selepas melawat tapak Hospital Maran di Batu 55, Maran Pahang .Tambah beliau, dengan terbinanya hospital tersebut ia akan menjadi hospital yang terdekat bagi warga Maran berbanding hospital sedia ada iaitu Hospital Jengka dan Hospital Sultan Haji Ahmad Shah ( HosHAS), Temerloh.Dalam pada itu, lokasi hospital kira-kira dua kilometer dari perkampungan Orang Asli turut memberi limpahan ekonomi kepada masyarakat berkenaan.Menurutnya, kerja-kerja awal telah bermula.Dalam pada itu, beliau berkata, projek lain yang merangsang ekonomi dan sosial Daerah Maran ialah Laluan Rel Pantai Timur ( ECRL ).Dalam kenyataan media Menteri di Jabatan Perdana Menteri, Datuk Seri Mustapa Mohamed dalam kenyataan media menjelaskan antara projek pembangunan baharu yang diluluskan dalam Bajet 2023 termasuk pembinaan Hospital Maran.


Dua lelaki ditahan seludup arak di Muar

JOHOR BAHRU, 10 Oktober- Polis memberkas dua lelaki tempatan selepas disyaki terlibat kegiatan menyeludup minuman keras tanpa cukai di Bukit Pasir, Muar, 4 petang semalam.Ketua Polis Daerah, Asisten Komisioner Raiz Mukhliz Azman Aziz berkata, tangkapan dibuat hasil serbuan Bahagian Siasatan Jenayah IPD Muar dan pasukan risikn Pasukan Gerakan Am, Batalion 6, Bakri.

(Antara hasil serbuan yang dirampas polis)

"Hasil serbuan merampas 137 karton atau 3,288 tin dan 55 karton atau 1,120 botol minuman keras."Nilai rampasan minuman keras dan sitaan kereta bernilai lebih RM112,000," katanya dalam kenyataan hari ini.Beliau berkata, kedua-dua suspek berusia 47 dan 62 tahun, direman lima hari bagi membantu siasatan mengikut Seksyen 135 (1) Akta Kastam 1967.


PMKS harap penyaluran insentif Bajet 2023 disegerakan

(Insentif itu dapat disegerakan khasnya kepada golongan peniaga PMKS mikro)

KUALA LUMPUR, 10 Oktober- Bajet 2023 membawa aspirasi kerajaan dalam usaha membantu aktiviti perniagaan melibatkan syarikat perusahaan mikro, kecil dan sederhana (PMKS)Menurut Penganalisa Korporat dan Perniagaan, Mohamad Faisal Abdul Malik berharap, insentif itu dapat disegerakan khasnya kepada golongan peniaga PMKS mikro.

BERITA BERKAITANBajet 2023: Kadar cukai PMKS dikurangkan dua peratusBajet 2023: Fokus tambah baik daya saing dan daya tahan sektor PMKS - Zafrul  Insentif pembiayaan PMKS rancakkan ekonomi perniagaan, ringankan beban peniagaBajet 2023: Tumpu pembangunan PMKS agar lebih berdaya saing, kukuh"Yang paling terdedah adalah kategori mikro ini secara umumnya, yang kita hendak tunggu adalah mekanisme pelaksanaan itu sendiri selepas ini. Apa yang diumum telah baik, telah cantik."Jadi sekarang harapan kami adalah untuk melihat proses pelaksanaannya disegerakan, dikurangkan birokrasi," kata Mohamad Faisal selepas menjadi tetamu rancangan Selamat Pagi Malaysia, di sini.Menurutnya, bantuan pinjaman mudah cara amat dialu-alukan, namun bagi mengelak beban hutang berpanjangan, bantuan moratorium lebih wajar diberikan kepada golongan rentan PMKS mikro.

(Mohamad Faisal selepas menjadi tetamu rancangan Selamat Pagi Malaysia)


8 OKU antara yang mulakan pengajian di UTM

JOHOR BAHRU, 10 Oktober- Seramai 3,558 mahasiswa tahun satu, memulakan pengajian di Universiti Teknologi Malaysia (UTM), hari ini dan 3,401 daripadanya, mendaftar di Kampus Johor Bahru, Johor.Naib Canselor UTM, Profesor Datuk Dr Ahmad Fauzi Ismail berkata, kesemua pelajar ditempatkan di dalam kampus UTM, yang boleh menampung 13,000 pelajar, termasuk 597 pelajar antarabangsa, dari 35 negara.

(Naib Canselor UTM, Profesor Datuk Dr Ahmad Fauzi Ismail)

Turut mendaftar masuk, lapan pelajar Orang Kurang Upaya (OKU), antaranya, Nur Billahizzah Razib, penghidap sakit saraf yang akan memulakan pengajian dalam Ijazah Sarjana Pembangunan Sumber Manusia.Meskipun mempunyai ketidakupayaan fizikal, tidak mampu berjalan dan berdiri dalam tempoh masa lama, ia tidak menghalang Billahizzah melanjutkan pengajian."Penyakit ini bukan satu penghalang untuk kita berjaya, itu semua cabaran untuk kita kuat bagi masa hadapan, saya punya azam, saya hendak buat yang terbaik, untuk dapat keputusan cemerlang," katanya.Manakala menurut Naib Canselor UTM, Profesor Datuk dr Ahmad Fauzi Ismail, kesemuanya ditempatkan di dalam kolej, dan boleh menampung lebih kurang 13,000 pelajar."Kita boleh menampung dalam ini lebih kurang 13,000 orang, dalam kampus, dan kita ada kemasukkan pelajar antarabangsa juga, dimana untuk pelajar antarabangsa yang post graduate, pasca siswazah, pendaftaran nya sepanjang tahun," katanya.UTM mempunyai lima kolej kediaman kondusif, yang menempatkan pelajar OKU, dilengkapi fasiliti mesra OKU.


KADA puas hati bajet 2023

KELANTAN, 10 Oktober- Lembaga Kemajuan Pertanian Kemubu (KADA) berpuas hati dengan Bajet 2023 yang dibentangkan Menteri Kewangan Tengku Datuk Seri Zafrul Tengku Abdul Aziz Jumaat lalu.Bajet 2023 yang diumumkan itu disifatkan lebih menyeluruh dan inklusif untuk semua golongan terutama golongan Petani.Pengerusinya, Datuk Kamarudin Md Nor berkata, peruntukan besar kepada sektor pertanian sesuai dengan dasar kerajaan untuk memastikan sekuriti makanan negara dapat berjalan dengan baik.

(Pengerusi Lembaga Kemajuan Pertanian Kemubu (KADA) Datuk Kamarudin Md Nor)

"Jumlah yang diperuntukan itu insyaallah boleh kada saya percaya mada pun sama meneruskan kerja kerja memhasilkan pada semaknimal mungkin," katanya kepada pemberita selepas Program Pembangunan Hasil dan Zakat ladang merdeka di Kota Bharu, hari ini.Dalam perbentangan Bajet 2023 jumaat lalu, bantuan kepada pesawah diperkenalkan semula untuk tahun hadapan dengan memberi bantuan sebanyak 200 ringgit sebulan untuk tempoh tiga bulan atau semusim yang memanfaatkan 240 ribu pesawah dengan peruntukan 228 juta ringgit.Sementara itu, Skim Perlindungan Pertanian akan diperkenalkan untuk melindungi pengusaha pertanian daripada sebarang risiko luar kawalan seperti cuaca, penyakit dan makhluk perosak, bermula dengan pesawah padi.Selain itu, pelbagai subsidi dan insentif merangkumi susbsidi harga padi, baja padi, benih padi sah, baja padi huma dan insentif padi serta insentif tangkapan hasil nelayan dengan peruntukan 1.8 bilion ringgit iaitu meningkat 100 juta ringgit berbanding sebelum ini


43 rumah hangus, 200 penduduk di Kudat hilang tempat tinggal

KUDAT, 10 Oktober- Kira-kira 200 penduduk Kampung Tanjung Kapur di sini hilang tempat tinggal selepas 43 rumah jenis tidak kekal hangus dalam kebakaran awal pagi ini.Jurucakap Jabatan Bomba dan Penyelamat Malaysia Negeri Sabah berkata, 21 anggota bersama tiga jentera memadam kebakaran bergegas ke tempat kejadian selepas pihaknya menerima laporan berhubung kebakaran itu pada pukul 2.28 pagi.“Pemadaman dijalankan menggunakan dua saluran daripada sumber air pili bomba. Kebakaran dapat dikawal pada pukul 4.21 pagi sebelum operasi ditamatkan pada 6.43 pagi ini,” katanya ketika dihubungi hari ini.

(Beberapa buah kenderaan turut terbakar dalam insiden tersebut / Foto Facebook APM Kudat)

Operasi oleh anggota dari Balai Bomba dan Penyelamat (BBP) Kudat dan BBP Kota Marudu itu turut dibantu Angkatan Pertahanan Awam, Pasukan Bomba Sukarela Kampung Air dan Sabah Electricity Sdn Bhd.Tiada kemalangan jiwa dilaporkan, manakala jumlah kerugian dan punca kebakaran masih dalam siasatan.-BERNAMA


Banjir di Miri: Paras air di daerah Telang Usan naik lebih satu meter

MIRI, 10 Oktober- Paras air di semua kawasan daerah Telang Usan di sini dilaporkan meningkat sehingga paras 1.15 meter termasuk di Kampung Long Bemang dan Kampung Long Atip . Menurut Pemangku Ketua Bomba Dan Penyelamat Zon 6 Miri ,Penguasa Bomba Kanan Dua Ahmad Nizam Sapaiee, setakat ini tiada penduduk terjejas dipindahkan, namun beralih ke tingkat atas rumah mereka. Ahmad Nizam menambah, walaupun cuaca cerah, bekalan elektrik di kawasan terjejas telah ditutup bagi mengelak kejadian tidak diingini berlaku.Pihaknya turut melakukan pemantauan berterusan ekoran hujan lebat dua hari lepas di Rumah Sumob Saeh Putih Niah."Seorang penduduk di kawasan berkenaan memaklumkan paras air di kawasan terjejas semakin surut."Bagi kejadian tanah runtuh di Jalan Kejapil Beraya Jalan Pesisir Miri-Bintulu pula, kawasan berkenaan telah dipasang papan tanda dan sawar-sawar oleh pihak berkaitan sejak jam 11.00 malam tadi," katanya.

(Penduduk dan pengguna jalan raya dinasihatkan tidak menggunakan Jalan Kejapil Beraya Jalan Pesisir Miri-Bintulu)

Untuk keselamatan, penduduk dan pengguna jalan raya dinasihatkan tidak menggunakan Jalan tersebut, sebaliknya menggunakan jalan utama untuk berurusan ke Miri atau ke Bintulu seperti Jalan Pan Borneo atau Jalan Pesisir Miri Bintulu.Di Kapit, satu pusat pemindahan sementara (PPS) telah dibuka petang semalam di Asrama KPSU Kapit menempatkan 16 orang daripada tiga buah keluarga.


Empat stesen hidrologi sungai di Sarawak melepasi tahap bahaya

KUALA LUMPUR, 9 Oktober - Empat stesen hidrologi di sungai negeri Sarawak mencatatkan bacaan melebihi tahap bahaya setakat pukul 9.15 pagi ini berbanding semalam hanya dua stesen sungai yang dilaporkan.Berdasarkan Laman web rasmi Public Infobanjir Jabatan Pengairan dan Saliran (JPS), tiga stesen merekodkan peningkatan paras air di Sibu dan satu stesen lagi di Bintulu.Bagi ketiga-tiga stesen di Sibu iaitu Durin Bazaar, bacaan paras air dicatatkan pada 4.73m menunjukkan trend menaik; stesen Jabatan Laut pula menunjukkan bacaan paras air 2.97m; Sungai Salim B mencatatkan bacaan aras air 12.61m.Manakala bagi stesen Sungai Similajau di Bintulu merekodkan bacaan paras air iaitu 12.61m yang menunjukkan trend menaik setakat 9.15 pagi tadi.Sementara itu, sebanyak lapan stesen melebihi tahap amaran serta menunjukkan trend menaik iaitu meliputi tiga bahagian di Kapit, Sibu dan Miri.Stesen sungai di Kapit: Sungai Kapit Town bacaan aras air 14.7m, Punan Bah B bacaan aras air 10.76m dan Kapit New Headworks bacaan aras air 15.28m.Stesen sungai di Sibu: Stesen Express Terminal bacaan aras air 28.7m, Sungai Bidut bacaan aras air 3.29m, Kanowit Town bacaan aras air 5.51m dan Renan Kemiding bacaan aras air 7.25m.Stesen sungai di Miri: Long Teru bacaan aras air 7.72m.

Dalam pada itu, lapan lagi stesen menunjukkan tahap waspada yang meliputi tiga bahagian di Miri, Bintulu dan Sibu.Stesen sungai di Miri: Bekenu bacaan aras air 1.38m, Marudi, aras air 3m dan Batu Niah bacaan aras air 4.44m.Stesen sungai di Bintulu: Tubau bacaan aras air 6.47m dan Sungai Sibiu abcaan aras air 3.91mStesen sungai di Sibu: Nanga Kabah bacaan aras air 6.32m, Sarawak Maritime bacaan aras air 2.88m dan Sungai Merah bacaan aras air 2.72m.


Bacaan Sungai Padang Terap semakin naik melebihi paras bahaya

ALOR SETAR, 10 Oktober- Sungai Padang Terap, di Kampung Kubu dalam daerah Padang Terap terus mencatat kenaikan bacaan melebihi paras bahaya iaitu 14.07 meter setakat pukul 8.00 pagi ini berbanding 13.79 meter, semalam.Ketua Bahagian Sekretariat Jawatankuasa Pengurusan Bencana Angkatan Pertahanan Awam Malaysia (APM) Kedah, Mejar (PA) Muhammad Suhaimi Mohd Zain berkata, bacaan itu jauh melepasi paras bahaya yang ditetapkan iaitu 13.02 meter.Beliau berkata peningkatan paras air sungai itu disebabkan faktor hujan di beberapa kawasan sekitar itu malam tadi namun hujan telah pun berhenti di daerah Padang Terap.“Sementara itu, tiga sungai di tiga daerah masih merekodkan paras air melebihi tahap waspada iaitu Sungai Perik di daerah Padang Terap (11.76m); Sungai Anak Bukit di Kota Setar (2.29m) dan Empangan Beris di Sik dengan 84.10 meter,” katanya kepada Bernama, hari ini.

(Anggota APM Kedah melakukan pemantauan di sekitar Sungai Anak Bukit berikutan air sungai mencatatkan paras waspada setakat pukul 12.00 tengah hari semalam / Foto BERNAMA)

Dalam pada itu, beliau berkata sebuah pusat pemindahan sementara (PPS) yang dibuka di Baling, pada pukul 2.00 petang semalam di Kompleks Rakan Muda kini menempatkan 154 mangsa daripada 49 keluarga setakat pagi ini.“Sebanyak 28 kampung terjejas akibat banjir antaranya Kampung Temusu, Kampung Dusun, Kampung Iboi, Kampung Memali, Kampung Tualang dan beberapa kampung lain yang terletak berdekatan kawasan sungai itu,” katanya. -BERNAMA


Amaran hujan lebat, ribut petir di beberapa negeri

KUALA LUMPUR, 10 Oktober- Jabatan Meteorologi Malaysia (MetMalaysia) mengeluarkan amaran ribut petir dan hujan lebat di beberapa negeri sehingga 1.00 tengah hari ini.MetMalaysia dalam kenyataan memaklumkan, antara negeri terlibat adalah Selangor yang merangkumi kawasan Klang, Petaling, Kuala Langat dan Sepang serta Putrajaya dan Melaka.

(Amaran hujan lebat dan ribut petir yang dikeluarkan MetMalaysia pada pukul 8.40 pagi)

Amaran turut meliputi Negeri Sembilan iaitu di Seremban, Port Dickson, Kuala Pilah, Rembau dan Tampin.Manakala di Johor pula, melibatkan kawasan Tangkak, Muar, Batu Pahat, Kluang, Mersing, Pontian, Kulai, Kota Tinggi dan Johor Bahru.


Laluan LTdL 2022 akan ditutup secara berperingkat mulai esok

KUALA LUMPUR, 10 Oktober- Polis Diraja Malaysia (PDRM) akan menutup laluan perlumbaan berbasikal Le Tour de Langkawi (LTdL) 2022 yang melibatkan lapan negeri iaitu Negeri Sembilan, Selangor, Kuala Lumpur, Putrajaya, Pahang, Perak, Pulau Pinang dan Kedah.Penutupan jalan dan lencongan secara berperingkat itu akan bermula dengan peringkat pertama pada 11 Oktober, melibatkan laluan dari Seri Menanti, Negeri Sembilan menuju ke KLCC, Kuala Lumpur dari pukul 12.30 tengah hari hingga 4.17 petang.Laluan peringkat kedua iaitu dari Kuala Klawang, Negeri Sembilan menuju Raub, Pahang pula akan ditutup pada 12 Oktober dari pukul 12.15 tengah hari hingga 4.32 petang.Sementara itu, semua laluan menghala masuk ke Lebuh Raya Kuala Lumpur-Karak menghala ke Kuantan, Pahang akan ditutup pada 13 Oktober dari pukul 12.40 tengah hari hingga 3.54 petang.

Laluan dari Sabak Bernam, Selangor menuju Meri Jaya, Ipoh pula akan ditutup pada 14 Oktober dari pukul 2.45 petang hingga 6.04 petang.Untuk makluman lanjut, orang ramai boleh melayari laman sesawang LTdL 2022 di www.ltdlangkawi.my.


KOTA KINABALU, 10 Oktober- Seramai 43 penduduk banjir daripada 13 keluarga dipindahkan di daerah Penampang, manakala banjir di Kota Kinabalu dan Tuaran semakin pulih setakat pukul 8.00 pagi ini.Sekretariat Jawatankuasa Pengurusan Bencana Negeri Sabah dalam kenyataan hari ini memaklumkan semua penduduk banjir itu dipindahkan ke Pusat Pemindahan Sementara (PPS) Dewan Kebudayaan Penampang yang dibuka pada 7.07 malam semalam.“Bencana banjir akibat hujan lebat berterusan sejak petang semalam, dan pagi ini trend semasa banjir masih kekal.“Paras air Sungai Moyoq (di Penampang) sehingga pukul 6.00 pagi tadi menunjukkan penurunan dan dalam keadaan terkawal. Pemantauan diteruskan sehingga kini,” menurut kenyataan itu.Sektretariat turut memaklumkan hasil pemantauan di empat lokasi utama banjir di Kota Kinabalu iaitu Kampung Rampaian, Kampung Keliangau, Kampung Tebobon dan Jalan Sepanggar-Kampung Tebobon, didapati telah pulih sepenuhnya pagi ini.Tinjauan mendapati di Telipok, Rugading dan Gayang yang dilanda banjir di Tuaran semalam juga mendapati situasi banjir semakin pulih.Cuaca mendung pada pagi ini di Kota Kinabalu dan kawasan pantai barat Sabah, manakala Jabatan Meteorologi Malaysia meramalkan cuaca hujan di beberapa lokasi pada sebelah petang dan tiada hujan di sebelah malam di kawasan terlibat. -BERNAMA

(43 penduduk dipindahkan di Penampang, keadaan pulih di Kota Kinabalu, Sabah)


Landasan Keretapi Berkembar Elektrik Gemas-Johor Bahru dijangka siap 2024 - Ka Siong

SEREMBAN, 10 Oktober - Pembinaan Landasan Keretapi Berkembar Elektrik Gemas-Johor Bahru dijangka siap dibina pada 2024.Menteri Pengangkutan, Datuk Seri Dr Wee Ka Siong berkata bajet 2023 telah memperuntukkan jumlah yang besar bagi projek-projek infrastruktur utama negara.

"Saya telah memberikan respon di mana peruntukan yang agak besar diberikan iaitu sebanyak RM6.09 billion dan kalau kita lihat ini antara projek yang merupakan projek sambungan."Projek yang sedia ada termasuklah projek Gemas - Johor Bahru iaitu landasan berkembar, projek ini agak besar dan dijangka siap 2024," katanya ketika bercakap dalam sidang media selepas Mesyuarat Agung Tahunan MCA, di sini.Pembinaan Landasan Keretapi Berkembar Elektrik Gemas-Johor Bahru sebelum ini terjejas akibat pandemik COVID-19 menyebabkan berlaku sedikit kelewatan dalam pembinaan landasan berkenaan.Dalam pada itu, Ka Siong memaklumkan, transit aliran massa (MRT) bagi laluan Putrajaya fasa dua bakal beroperasi pada 1 Januari tahun hadapan.


Angin kencang, laut bergelora di perairan Sabah mulai Rabu

KUALA LUMPUR, 10 Oktober - Jabatan Meteorologi Malaysia (MetMalaysia) mengeluarkan amaran angin kencang dan laut bergelora kategori pertama yang dijangka berlaku di perairan Sabah mingggu depan.Menurut Facebook MetMalaysia, angin kencang barat laut berkelajuan 40 hingga 50 kilometer sejam dengan ombak mencapai ketinggian sehingga 3.5 meter dijangka melanda perairan Sabah barat dan Labuan dalam tempoh Rabu hingga Sabtu ini.

"Keadaan angin kencang dan laut bergelora ini adalah berbahaya kepada bot kecil, rekreasi dan sukan laut," katanya.Keadaan itu juga dijangka melanda perairan timur Condore, Reef North, Layang-Layang, Labuan dan Palawan dalam tempoh yang sama.-BERNAMA


Bajet 2023: KUSKOP sambut baik peningkatan peruntukan RM117 juta

KUALA SELANGOR, 10 Oktober - Kementerian Pembangunan Usahawan dan Koperasi (KUSKOP) menyambut baik Bajet 2023 yang menyalurkan tambahan RM117 juta peruntukan berbanding sebelum ini.Peningkatan sebanyak 21 peratus itu melibatkan perbelanjaan pengoperasian dan pembangunan bagi kementerian tersebut.Menteri Pembangunan Usahawan dan Koperasi, Tan Sri Noh Omar berkata sejumlah RM668.3 juta diperuntukkan kali ini berbanding hanya RM551 juta pada tahun lalu.

“Peruntukan kepada KUSKOP itu meliputi RM212.1 juta bagi perbelanjaan pengoperasian manakala RM456.2 juta untuk pembangunan.“Selain itu, peruntukan di bawah skim Program Usahawan Siswazah (PUSH) diluluskan sekali gus menunjukkan kerajaan serius membantu usahawan tanpa mengira lapisan masyarakat dan kaum,” katanya pada sidang akhbar selepas merasmikan Mesyuarat Perwakilan Wanita UMNO Bahagian Tanjong Karang di Institut Pengurusan Peladang (IPP) Sungai Kajang, di sini.Jelas Noh yang juga Ahli Parlimen Tanjong Karang, kerajaan pimpinan Perdana Menteri, Datuk Seri Ismail Sabri Yaakob terbukti amat prihatin membantu usahawan tempatan.“Bantuan seumpama itu amat diperlukan rakyat terutama golongan usahawan yang mahu bangkit dalam perniagaan.“Peranan Kementerian Kesihatan (KKM) sebelum ini cukup penting ketika Perintah Kawalan Pergerakan (PKP), namun negara yang dalam fasa endemik kini perlu membantu golongan usahawan terjejas,” katanya.


Bajet 2023: 7,615 projek pembangunan akan dilaksana tahun hadapan

BACHOK, 10 Oktober - Sebanyak 7,615 projek pembangunan akan dilaksana tahun hadapan merangkumi 1,724 projek baharu dan 5,891 projek sambungan.Menteri di Jabatan Perdana Menteri (Ekonomi), Datuk Seri Mustapa Mohamed berkata pelaksanaan projek pembangunan yang menepati jadual amat penting bagi memenuhi aspirasi Keluarga Malaysia dalam menikmati taraf sosio ekonomi yang lebih baik.Jelasnya, mesyuarat pemudah cara pelaksanaan projek pembangunan negara yang akan turut di hadiri Ketua Setiausaha Negara, Tan Sri Mohd Zuki Ali pada 13 Oktober ini akan memastikan semua kementerian bersedia dengan pelan pelaksanaan masing-masing.

"Setiap negeri ada projek-projek dan senarai projeknya akan di maklumkan dalam masa terdekat. Minggu depan senarai ini akan di perolehi, negeri-negeri juga akan dapat senarai."Jadi semua negeri InsyaAllah akan mendapat tambahan peruntukan dan kira-kira 50 peratus daripada peruntukan pembangunan asas adalah untuk enam negeri yang paling miskin, paling pentingnya adalah tahun depan kita banyak perhatian kepada kerja penyelenggaraan," katanya ketika ditemui pemberitaselepas mengadakan perjumpaan bersama peserta program Bantuan Miskin Tegar Keluarga Malaysia di Kampung Kubang Golok, di sini.Tambah Mustapa, antara projek pembangunan baharu yang telah diluluskan dalam Bajet 2023 adalah penambahbaikan kemudahan infrastruktur di luar bandar, lebuhraya Pan Borneo Sabah Fasa 1B di Sabah, menaik taraf Lebuh Raya Utara Selatan (PLUS) Senai Utara Pandan (Johor Bahru) kepada enam lorong Lorong dan rancangan tebatan banjir seluruh negara.


PM terima Darjah Utama Yang Amat Mulia Bintang Kenyalang Sarawak

KUCHING, 10 Oktober - Perdana Menteri, Datuk Seri Ismail Sabri Yaakob dianugerahkan Darjah Utama Yang Amat Mulia Bintang Kenyalang Sarawak bersempena Sambutan Hari Lahir ke-86 Yang di-Pertua Negeri, Tun Abdul Taib Mahmud.

Datuk Seri Ismail Sabri adalah penerima tunggal darjah Datuk Patinggi Bintang Kenyalang (D.P) yang membawa gelaran 'Datuk Patinggi'.

Dua lagi dianugerahkan darjah Datuk Amar Bintang Kenyalang (D.A) yang membawa gelaran 'Datuk Amar'.

Mereka ialah Hakim Besar Sabah dan Sarawak, Tan Sri Abang Iskandar Abang Hashim serta Setiausaha Kerajaan Negeri Sarawak, Datuk Seri Mohamad Abu Bakar Marzuki.Anugerah disampaikan oleh Yang di-Pertua Negeri Sarawak, Tun Abdul Taib Mahmud.Datuk Seri Ismail Sabri merupakan antara 846 penerima anugerah Darjah Kebesaran Negeri Sarawak sempena Ulang Tahun Kelahiran Abdul Taib tahun ini.


Banjir Kedah: 151 penduduk terjejas dipindahkan

BALING, 10 Oktober - Baling, Bandar Baharu dan Kota Setar antara daerah yanng masih dilanda banjir setakat malam tadi.Di Baling, satu Pusat Pemindahan Sementara (PPS) dibuka di Kompleks Belia dan Sukan Baling susulan banjir kilat di daerah itu awal pagi tadi.Pegawai Pertahanan Awam Daerah Baling, Leftenan (PA) Mohd Faizol Ab. Aziz berkata setakat pukul 8 malam tadi, seramai 151 penduduk terjejas dari 47 buah keluarga ditempatkan di PPS berkenaan.

"Kesemua mereta terdiri daripada 22 warga emas, dua Orang Kurang Upaya (OKU) dan lima bayi antara yang dipindahkan. Kesemua penduduk yang terjejas adalah dari Kampung Paya, Kampung Tanjung Merbau dan Kampung Charuk Sikin."Sementara itu, di Bandar Baharu, dua buah rumah melibatkan 14 penduduk di Kampung Sungai Kasai Mukim Sungai Batu turut terjejas. Di daerah Kota Setar 2 buah rumah terjejas iaitu di Kampung Alor Gunong," katanya menerusi kenyataan.Menerusi info banjir Jabatan Pengairan dan Saliran (JPS), Sungai Padang Terap di daerah Padang Terap berada pada paras bahaya manakala Sungai Sari di daerah sama berada pada paras amaran.


Agong, Permaisuri adakan lawatan enam hari ke London

SUBANG, 9 Oktober - Yang di-Pertuan Agong, Al-Sultan Abdullah Riayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah berkenan berangkat ke London bagi mengadakan lawatan khas bermula esok hingga 16 Oktober ini.

Turut berangkat anakanda Seri Paduka iaitu Tengku Puteri Raja Tengku Puteri Afzan Aminah Hafidzatullah, Tengku Puteri Raja Tengku Puteri Ilyana dan Tengku Puteri Raja Tengku Puteri Jihan 'Athiyatullah.

Istana Negara dalam satu kenyataan memaklumkan, Seri Paduka Baginda berdua dijadualkan berangkat melakukan kunjungan hormat ke atas Raja Britain, Raja Charles III di Istana Buckingham, London pada 12 Oktober ini.

“Keberangkatan Seri Paduka Baginda berdua mencerminkan keakraban dengan Baginda Raja Charles III sejak lebih empat dekad dan pernah bersukan polo berkuda bersama-sama ketika zaman remaja di pelbagai peringkat kejohanan antarabangsa.“Kunjungan hormat ini juga mencerminkan hubungan dua hala yang rapat antara Malaysia dan United Kingdom sejak kemerdekaan Malaysia 65 tahun lalu,” kata kenyataan itu.Tambah kenyataan itu, pada 12 Oktober, Seri Paduka Baginda berdua turut dijadualkan berangkat menyempurnakan majlis perasmian Stesen Janakuasa Battersea, projek hartanah ikonik pelaburan Malaysia di London.Berkeluasan 16.99 hektar, Stesen Janakuasa Battersea adalah projek hartanah membabitkan usaha sama Sime Darby Property, SP Setia Berhad, Kumpulan Wang Simpanan Pekerja (KWSP) dan Permodalan Nasional Berhad (PNB) sejak 2012 dengan nilai pembangunan kasar sebanyak RM51.53 bilion.“Seri Paduka Baginda berdua dijadualkan mengakhiri Lawatan Khas ini dan berangkat pulang ke tanah air pada 16 Oktober ini,” jelas kenyataan itu.


Transformasi digital perlukan proses lengkap

KUALA LUMPUR, 9 Oktober- Transformasi digital yang inklusif memerlukan proses yang lengkap untuk merapatkan jurang digital dalam kalangan Keluarga Malaysia.Menurut Felo Kehormat, Institut Masa Depan Malaysia, Datuk Dr. Madeline Berma, proses yang dimaksudkan termasuk peranti digital yang baik, akses internet dan kemudahan infrastruktur di kawasan bandar dan pedalaman. "Jurangnya sekarang bukan lagi antara kelas ekonomi. Sekarang ini orang kata 'the have and have not' bukan dari segi pendapatan lagi. Jurangnya ialah sama ada anda mempunyai akses kepada gajet, maklumat, pengetahuan dan sebagainya," kata Madeline dalam program Pascabajet di TV 1.Katanya pendigitalan yang baik dapat membantu Keluarga Malaysia mendapat maklumat lengkap termasuk dari segi pendidikan, ekonomi dan sosial.

(Datuk Dr. Madeline berkata demikian dalam program Pascabajet di TV 1)


(Hujan lebat sejak jam 3.00 petang tadi menyebabkan beberapa kawasan di sekitar pusat bandaraya dan Penampang dilanda banjir kilat hari ini/BERNAMA)

KOTA KINABALU, 9 Oktober- Hujan berterusan sejak petang tadi mengakibatkan beberapa kawasan Sabah, dinaiki air.Antaranya Kota Kinabalu, Penampang dan Tuaran.Beberapa jalan utama juga dinaiki air menyebabkan kesesakan lalu lintas.Di Kg. Mansiang Manggatal Kota Kinabalu, sembilan penduduk terperangkap selepas dua buah rumah dinaiki air.Mereka berjaya dipindahkan ke tempat selamat selepas menghubungi Jabatan Bomba dan Penyelamat Malaysia (JBPM) untuk mendapatkan bantuan.Sementara itu di Papar, satu keluarga melibatkan lapan kanak-kanak dan empat lelaki dewasa di Kg. Kinuta diarah berpindah ke rumah keluarga berhampiran berikutan dinding bilik dan dapur rumah mereka pecah akibat tanah runtuh.Tanah runtuh turut berlaku di Sekolah Kebangsaan Langkawit Papar, tetapi tiada mangsa terjejas.Menurut kenyataan Sekretariat Jawatankuasa Pengurusan Bencana, Pusat Kawalan Operasi Daerah Papar sebuah pusat pemindahan sementara (PPS) dibuka di Dewan Masyarakat Papar sebagai persediaan menempatkan penduduk terjejas.

(Hujan berterusan, beberapa kawasan di Sabah dinaiki air)


Tanam terumbu karang pelihara, pulihara ekologi marin

(Tanggungjawab Sosial Korporat dengan kerjasama Ryco Hydraulic Sdn Bhd itu melibatkan 40 kakitangan syarikat berkenaan)

LANGKAWI , 9 Oktober- Proses penanaman terumbu karang antara langkah terbaik dalam usaha memelihara dan memulihara ekologi marin di Pulau Langkawi.Selain bertujuan mengekalkan status Geopark, ia berpotensi menjadi satu daya tarikan, dan habitat hidupan akuatik yang semakin terancam.Ketua Pegawai Penyelidik Pusat Penyelidikan Langkawi UKM, Nik Mohd Noor Faizul Saad berkata, ia perlu dilaksanakan secara berterusan sebagai kesedaran terhadap kepentingan menjaga hidupan laut."Program ini dilihat sebagai satu program yang penting untuk memanifestasikan kesedaran alam sekitar, bukan sahaja dalam kalangan komuniti Langkawi, tetapi juga komuniti di luar Langkawi seperti kakitangan RYCO HydrauliC Sdn Bhd," kata Nik Mohd Noor di sini.Tanggungjawab Sosial Korporat dengan kerjasama Ryco Hydraulic Sdn Bhd itu melibatkan 40 kakitangan syarikat berkenaan.

(Nik Mohd berkata Proses penanaman terumbu karang antara langkah terbaik dalam usaha memelihara dan memulihara ekologi marin di Pulau Langkawi)


PETALING JAYA, 9 Oktober- Satu gempa bumi berukuran sederhana 5.2 pada skala richter telah berlaku di Jawa, Indonesia pada pukul 6.02 petang tadi.Menurut kenyataan Jabatan Meteorologi, gempa berpusat di 7.2 darjah Selatan 105.8 darjah Timur dengan kedalaman 10 kilometer."Gempa berdekatan 120 kilometer Barat dari Sukabumi, Indonesia."Penilaian awal mendapati, tiada ancaman tsunami kepada Malaysia," menurut kenyataan itu.

(Gempa bumi sederhana landa pulau Jawa, Indonesia/Met Malaysia)


Subsidi ayam, telur diteruskan hingga Disember 2022

PUTRAJAYA, 9 Oktober- Kerajaan bersetuju untuk meneruskan pemberian subsidi kepada penternak ayam dan pengeluar telur ayam dari bulan ini hingga Disember ini pada kadar 80 sen sekilogram (kg) bagi ayam dan 8 sen sebiji bagi telur.Menteri Pertanian dan Industri Makanan Datuk Seri Dr Ronald Kiandee berkata perkara tersebut diputuskan dalam mesyuarat Jemaah Menteri pada 7 Oktober lepas bagi meringankan beban penternak susulan peningkatan kos pengeluaran yang berterusan terutama kos makanan ayam yang meliputi 70% dari kos pengeluaran selain kos anak ayam, logistik, pekerja, utiliti dan ubat-ubatan.“Keputusan ini dibuat dengan mengambil kira harga siling ayam standard di peringkat runcit dikekalkan pada kadar RM9.40/kg dan harga siling telur ayam gred A, B dan C di peringkat runcit dikekalkan masing-masing pada kadar 45 sen, 43 sen dan 41 sen sebiji di Semenanjung Malaysia,” katanya dalam kenyataan hari ini.Beliau berkata pembayaran subsidi akan disalurkan terus ke akaun penternak melalui Agrobank seperti mekanisme sedia ada melibatkan penternak persendirian, penternak integrator atau semi-integrator dan penternak kontrak serta kementerian akan memastikan proses pembayaran berjalan lancar bagi kelangsungan pengeluaran di peringkat ladang.Menurut Ronald, pelaksanaan subsidi tersebut melibatkan tambahan implikasi kewangan sebanyak RM573.96 juta kepada kerajaan manakala jumlah peruntukan subsidi ayam dan telur ayam yang telah diperuntuk setakat ini dari Februari 2022 hingga September 2022 adalah sebanyak RM1.233 bilion.

“Setakat 4 Oktober lepas, sebanyak 13,440 permohonan tuntutan subsidi dengan nilai RM1.136 bilion telah diluluskan oleh kementerian dan semua penternak boleh terus mengemukakan permohonan supaya subsidi dapat disalurkan,” katanya.Ronald berkata kerajaan komited memastikan industri ayam dan telur kekal mampan dengan meneruskan pemberian subsidi selain meneruskan usaha memastikan ketersediaan dan kelangsungan bekalan ayam serta telur di pasaran kekal terjamin dengan harga berpatutan bagi kesejahteraan Keluarga Malaysia.


Bajet 2023: Kementerian Pertahanan fokus empat teras utama

(Gimik Penutupan Karnival Tentera Darat di Stadium Mini Taman Sri Lambak, Kluang)

KLUANG, 9 Oktober- Peruntukan Bajet 2023 yang diberikan kepada Kementerian Pertahanan akan diperincikan kurang dua bulan lagi, dengan fokus kepada empat teras utama.

Menteri Kanan Pertahanan, Datuk Seri Hishammuddin Tun Hussien berkata, pihaknya sedang melihat lebih terperinci berdasarkan sesi libat urus yang dibuat bersama Kementerian Kewangan sebelum ini.

(Datuk Seri Hishammuddin berkata Kementerian Pertahanan akan memperincikan peruntukan diberikan kepada MINDEF kurang dua bulan lagi)

Daripada peruntukan yang diumumkan dalam Bajet 2023, RM4 bilion akan dibelanjakan bagi pembelian aset-aset baharu dan RM2.4 bilion bagi penyelenggaraan peningkatan keupayaan sistem pesawat F/A-18 D TUDM.

Manakala RM118.4 juta disalurkan kepada veteran ATM dan RM637 juta bagi aspek kebajikan melibatkan perumahan dan kesihatan.

"Lepas kita dah perincikan jumlah itu saya kena tetapkan keutamaan. Tu kena bincang dengan ketiga-tiga perkhidmatan. Banyak perkara yang difikirkan. Saya kagum dan melegakan saya sikit dengan jumlah yang diberikan itu," kata Hishammuddin selepas menghadiri Majlis Penutupan Karnival Tentera Darat di Stadium Mini Taman Sri Lambak, Kluang, di sini.


Seorang maut, dua cedera kemalangan tiga buah kereta

(Mangsa disahkan meninggal dunia di lokasi kejadian)

KULAI, 9 Oktober- Seorang maut manakala dua lagi cedera dalam satu kemalangan membabitkan tiga buah kereta di Kilometer 37.1 Arah Selatan menghala Sedenak, Kulai, pukul 6.23 pagi tadi.

Ketua Polis Daerah Pontian, Superitenden Tok Beng Yeow memaklumkan, kemalangan menyebabkan pemandu tercampak keluar sejauh dua meter dari kenderaan setelah keretanya dirempuh dari belakang.Mangsa disahkan meninggal dunia di lokasi kejadian dan mayatnya dibawa ke Hospital Kulai untuk tindakan lanjut."Dua lagi mangsa turut dibawa ke hospital bagi mendapatkan pemeriksaan manakala kenderaan terbabit dibawa ke Puspakom Senai untuk diperiksa. "Kes disiasat mengikut Seksyen 41 Akta Pengangkutan Jalan 1987," kata Tok kepada media, di sini.

(Seorang maut manakala dua lagi cedera dalam satu kemalangan membabitkan tiga buah kereta di kilometer 37.1 Arah Selatan menghala Sedenak, Kulai)


Tiga sungai di Kedah berada pada paras amaran

ALOR SETAR, 9 Oktober- Tiga sungai di daerah Padang Terap serta Kota Setar mencatatkan paras amaran manakala tujuh sungai di empat daerah berada pada paras waspada, setakat pukul 12.00 tengah hari tadi. Ketua Bahagian Sekretariat Jawatankuasa Pengurusan Bencana Angkatan Pertahanan Awam Malaysia (APM) Kedah Mejar (PA) Muhammad Suhaimi Mohd Zain berkata sungai yang berada pada paras amaran bagi daerah Padang Terap ialah Sungai Sari di Kilang Gula dan Sungai Padang Terap, manakala di Kota Setar ialah Sungai Anak Bukit di Jambatan TAR."Tujuh sungai yang berada pada paras waspada ialah Sungai Melaka dan Sungai Kuah di Langkawi; Sungai Janing dan Sungai Perik di Padang Terap; Sungai Anak Bukit di Taman Aman dan Sungai Kedah di Kota Setar serta Empangan Beris di Sik," katanya kepada Bernama hari ini.

Dalam pada itu, Muhammad Suhaimi berkata banjir kilat berlaku di daerah Kulim, Kuala Muda dan Baling antara pukul 4.00 hingga 7.00 pagi tadi yang melibatkan beberapa kampung, namun tiada pusat penempatan sementara (PPS) dibuka setakat ini."Proses pemindahan mangsa ke tempat yang lebih tinggi dan selamat sedang dilakukan. Anggota APM akan melakukan pemantauan setiap jam di semua sungai di negeri ini bagi memastikan kesiapsiagaan awal dapat dilakukan sekiranya paras air naik secara mendadak," katanya. -BERNAMA


Surat PN kepada YDP Agong, tidak beri kesan pada keabsahan kerajaan

KUALA LUMPUR, 9 Oktober- Tidak timbul isu keabsahan kerajaan ketika ini susulan menteri Kabinet dari Parikatan Nasional (PN) mengutuskan surat kepada Yang di-Pertuan Agong untuk menangguhkan pembubaran Parlimen.Menurut Perdana Menteri Datuk Seri Ismail Sabri Yaakob, mengikut Perlembangaan Persekutuan kerajaan akan hilang sokongan apabila Ahli Parlimen menarik sokongan hingga sokongan yang diterima kurang daripada 112 atau majoriti mudah.

(Perdana Menteri Datuk Seri Ismail Sabri Yaakob)

"Tetapi kalau dalam sokongan daripada ahli dewan masih lagi intact tidak ada perubahan jadi tidak ada lah, isu yang mengatakan kerajaan collapse. Menteri kabinet tidak ada, kalau tarik diri, menteri kabinet tulis surat dia tidak kata letak jawatan, kalau menteri kabinet letak jawatan sekalipun, kabinet masih berfungsi dan kerajaan masih berfungsi. Kita lantik menteri yan baru gantikan menteri yang letak jawatan. Kalau ada letak jawatan ini tidak ada letak jawatan, cuma tulis surat kepada YDPA..mintak supaya parlimen tidak dibubarkan dan kuasa pembubaran Parlimen adalah antara PM dan Agong. Jadi dia tidak ada kesan kepada keabsahan kerajaan kerana ahli parlimen masih memberi sokongan seperti biasa," katanya kepada media selepas sambutan Maulidur Rasul Peringkat Kebangsaan 1444 Hijrah bersamaan 2022 Masihi di Pusat Dagangan Dunia Kuala Lumpur (WTCKL).Tidak timbul isu keabsahan kerajaan ketika ini, susulan menteri Kabinet dari Perikatan Nasional (PN) mengutuskan surat kepada Yang di-Pertuan Agong untuk menangguhkan pembubaran Parlimen.Menurut Perdana Menteri Datuk Seri Ismail Sabri Yaakob, mengikut Perlembangaan Persekutuan kerajaan akan hilang sokongan apabila Ahli Parlimen menarik sokongan hingga sokongan yang diterima kurang daripada 112 atau majoriti mudah.


APM Pulau Pinang siap siaga pantau 55 kawasan risiko tinggi banjir

PULAU PINANG, 9 Oktober- Pasukan Anggota Pertahanan Awam Malaysia (APM) Pulau Pinang kini berada dalam keadaan siap siaga untuk menghadapi sebarang kemungkinan bencana alam.Pengarah APM Pulau Pinang, Ishak berkata, pihaknya kini memantau 55 kawasan yang dikategorikan berisiko tinggi di negeri itu, selain menjalani latihan kemahiran pengendalian bot.

(Pengarah APM Pulau Pinang, Ishak )

"Kita harapkan kerjasama yang baik daripada persatuan nelayan-nelayan disini dan tempat-tempat lain, khususnya apabila berlakunya bencana banjir dan memerlukan penggunaan bot dan sebagainya. Kita dapat kerjasama sebaik mungkin," katanya di sini.Tambah beliau, kerjasama dengan persatuan nelayan amat penting, khusus ketika tempoh Monsun Timur Laut.Ia sebagai perkongsian pengalaman serta kemahiran nelayan tempatan.


Tan Sri Datuk Seri Syed Zainal Abidin penerima tokoh Anugerah Perdana Maulidur Rasul

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah, dan Perdana Menteri Datuk Seri Ismail Sabri Yaakob bersama penerima Anugerah Maulidur Rasul Peringkat Kebangsaan 1444H/2022M)

KUALA LUMPUR, 9 Oktober- Pengerusi Jawatankuasa Pendidikan MAIWP, Ahli Majlis Agama Islam Wilayah Persekutuan (MAIWP), Tan Sri Datuk Seri Syed Zainal Abidin Syed Mohamed Tahir dinobatkan sebagai penerima Anugerah Perdana Maulidur Rasul Peringkat Kebangsaan 1444H/2022M.Anak jati kelahiran Kota Bharu, Kelantan itu dipilih atas sumbangan beliau dalam pembangunan ummah khususnya dalam bidang perniagaan."Saya memang sukalah mengamalkan korporat dakwah dan dengan adanya anugerah ini saya dan rakan-rakan korporat lain akan menggunakan platform sedia ada untuk berbuat baik dalam syarikat dan komuniti sekeliling," katanya kepada RTM.

(Tokoh Anugerah Perdana Tan Sri Datuk Seri Syed Zainal Abidin Syed Mohamed Tahir berbaju biru)

Sementara itu, enam lagi individu menerima Anugerah Maulidur Rasul SAW Peringkat Kebangsaan 1444H/2022M.Antaranya, Profesor Datuk Dr Azizan Baharudin yang dinobatkan sebagai Ikon Sains dan PeradabanSerta, Chee Hoi Lan, sebagai Ikon Ibu Sejati, Keluarga Malaysia atas Kemurnian beliau yang juga pesara guru tadika, menyara Rohana Abdullah, 20 yang beragama Islam sejak kecil.Anugerah Maulidur Rasul, turut disandang, selebriti, Syazrina Azman atau lebih dikenali sebagai Mizz Nina yang dinobatkan sebagai kategori Ikon Aktivis Kemanusiaan.Penganugerahan itu diumumkan Ketua Pengarah Jabatan Kemajuan Islam Malaysia (JAKIM), Datuk Hakimah Mohd Yusoff ketika Sambutan Maulidur Rasul Peringkat Kebangsaan di Dewan Merdeka, Pusat Dagangan Dunia (WTC) di sini.Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan menyampaikan penganugerahan itu kepada semua penerima Anugerah Perdana dan Anugerah Maulidur Rasul SAW Peringkat Kebangsaan.


Sesi ujian migrasi MRT laluan Putrajaya Fasa 2 mulai esok

KUALA LUMPUR, 9 Oktober - Sesi ujian migrasi sebagai persediaan untuk pengoperasian penuh Transit Aliran Massa (MRT) Laluan Putrajaya bakal dijalankan bermula esok hingga Disember ini. Ketua Pegawai Eksekutif Rapid Rail Sdn Bhd, Amir Hamdan dalam kenyataan menyebut pihaknya akan memantau rapi sesi ujian yang dijalankan kontraktor pembinaan projek MRT bagi memastikan semua langkah dan prosedur dipatuhi."Sesi ujian akan melibatkan operasi tren ujian dari Stesen MRT Putrajaya Sentral sehingga Stesen MRT Kwasa Damansara. "Kekerapan tren pada waktu puncak pagi dan petang kekal seperti sedia ada ketika ujian dijalankan," katanya menerusi kenyataan hari ini.

Katanya, tren-tren ujian ini akan berhenti di semua stesen MRT Laluan Putrajaya Fasa 1 dan tidak akan mengambil penumpang.Amir berkata, bagi memastikan penumpang tidak keliru, notis akan dipasang pada pintu tren yang terlibat bagi melarang pengguna daripada memasukinya."Pihak operasi juga telah menampal notis dan pengumuman di stesen turut dijalankan bagi makluman penumpang," katanya.Sesi ujian ini juga adalah antara prasyarat yang ditetapkan pihak berkuasa, selain untuk mengukur dan menguji keberkesanan sistem menjelang pengoperasian penuh MRT Laluan Putrajaya.Pemakluman menerusi platform media sosial Rapid KL turut dijalankan. Sebarang pertanyaan, pengguna boleh menghubungi talian khidmat pelanggan Rapid KL di 03-78852585.


Ukhuwah Islamiah benteng tepis agenda negatif musuh

MELAKA, 9 Oktober- Ukhuwah Islamiah mampu menjadi benteng menepis agenda negatif musuh Islam yang mahu menghancurkan perpaduan dalam kalangan umat Islam. Ketua Menteri Melaka, Datuk Seri Sulaiman Md Ali berkata, jalinan persaudaraan serta gabungan padu semua pihak mampu menjulang tinggi syiar Islam dan menjadikan umatnya sebagai masyarakat bertamadun yang berkualiti.

(Ketua Menteri Melaka, Datuk Seri Sulaiman Md Ali)

Atas dasar itu, pelbagai program dirangka kerajaan negeri melalui Jabatan Agama Islam Melaka (JAIM) serta agensi berkaitan bagi menyemai semangat ukhuwah dalam diri seluruh umat Islam.“Saya menyeru kepada seluruh masyarakat agar mengambil kesempatan ini untuk bersama-sama menghidupkan program-program yang disediakan.moga-moga dengan kehadiran muslimin dan muslimat ke program-program yang dianjurkan akan memupuk kekuatan ukhuwah kita sebagai umat islam di mata masyarakat yg bukan islam di luar sana” katanya ketika berucap pada Majlis Perhimpunan dan Perarakan sempena Sambutan Maulidur Rasul peringkat negeri Melaka tahun 1444H/ 2022M di Stadium Tun Fatimah, Bukit Serindit. Terdahulu, walaupun hujan renyai-renyai...118 kontinjen mewakili jabatan dan agensi kerajaan, swasta serta Institusi Pengajian Tinggi, menyertai perarakan dari Stadium Tun Fatimah ke Pusat Islam Melaka melalui Jalan Taman Bandaraya-Jalan Bukit Piatu-Jalan Bukit Baru itu, sejauh kira-kira dua kilometer.Yang Dipertua Negeri, Tun Mohd Ali Rustam diiringi Ketua Menteri, Setiausaha Kerajaan Negeri, Datuk Zaidi Johari dan barisan Exco turut berselawat dan berarak bersama peserta.


81 Keluarga terjejas banjir di Baling libatkan 4 mukim

BALING, 9 Oktober- Empat mukim di Baling dilanda banjir kilat awal pagi ini termasuk Kampung Padang empang, Kampung Dusun dan kampong Iboi di Mukim Kupang.Bagaimanapun setakat jam 8 pagi tadi tiada Pusat Pemindahan Sementara PPS dibuka.Pegawai Pertahanan Awam Daerah Baling, Leftenan (PA) Mohd Faizol Ab.Aziz, berkata mukim lain yang terlibat ialah Mukim Baling, Pulai, Siong dan Kupang yang membabitkan 81 keluarga.

"Hujan lebat berterusan sejak malam tadi menyebabkan air Sungai Ketil dan Kupang melimpah kepenempatan penduduk, antara kampung terbabit Kampung Bendang Sera, Sungai Batu, Seberang Pekan, Lubuk Pedati, Belakang Masjid Baling, Taman Bayu Indah dan Taman Berlian dalam Mukim Baling. Mukim Pulai kampong yang terlibat ialah Kampung Tok Weng, Tok Mat Ali. Mukim Siong Kampung, Kampung Siput dan Memali" katanya dalam satu kenyataan.Hujan lebat sejak malam tadi menyebabkan air Sungai Ketil dan Kupang melimpah ke penempatan penduduk yang tinggal berdekatan tebing sungai.Mohd Faizol berkata air Sungai Ketil diletakkan di paras berjaga-jaga dan penduduk yang tinggal berdekatan dengan tebing diarah berpindah sekiranya keadaan bertambah buruk.Menurutnya, hasil pemantauan pagi tadi mendapati, terdapat rumah penduduk terjejas dinaiki air paras 0.5 meter yang turut menenggelamkan kelengkapan rumah.Pemantauan berterusan dilakukan berikutan cuaca mendung pada sebelah pagi.


20 sekolah sertai Program Cabaran Interaktif Pengguna, peringkat negeri

PAUH, 9 Oktober– Kementerian Perdagangan Dalam Negeri dan Hal Ehwal Pengguna Negeri Perlis dengan kerjasama Jabatan Pendidikan Negeri Perlis menganjurkan Program Cabaran Interaktif Pengguna Kelab Pengguna Sekolah (CIP KPS) Peringkat Negeri Perlis.Ianya melibatkan 80 orang pelajar yang mewakili 20 buah sekolah menengah di Perlis yang berlangsung di Universiti Malaysia Perlis (UniMAP), Kampus Pauh Putra. Fokus utama program tahunan CIP KPS ini adalah untuk mendidik, menyebar luas dan menerapkan kesedaran kepenggunaan dalam kalangan pelajar melalui pendekatan baharu yang bersepadu. Menurut Pengarah KPDNHEP Negeri, Norazah Jaapar, pertandingan CIP KPS ini adalah berbentuk cabaran interaktif atau 'explorace' yang menguji kecekapan, pengetahuan dan amalan kepenggunaan merangkumi aspek-aspek pengguna bijak, pengurusan kewangan berhemat, pemakanan sihat, pemeliharaan alam sekitar dan kerjasama berpasukan.

(80 pelajar yang mewakili 20 buah sekolah menengah di Perlis sertai Program Cabaran Interaktif Pengguna Kelab Pengguna Sekolah)

Para peserta perlu membuat persinggahan di lapan hentian di mana setiap aktiviti dan tugasan disediakan di setiap 'checkpoint' tersebut. SMK Derma telah mendapat markah tertinggi dan menjadi johan CIP KPS Peringkat Negeri Perlis dan akan ke Peringkat Kebangsaan yang dijadualkan akan berlangsung pada 17 hingga 19 Oktober 2022 di Terengganu.Turut diadakan taklimat 'Price Catcher' kepada guru pengiring dan sesi penyerahan barangan keperluan harian makanan kering kepada Food Bank Siswa Universiti Malaysia Perlis (UniMAP) dengan sasaran kepada 100 orang pelajar B40. Penerimaan barangan ini diwakili oleh Timbalan Naib Canselor Akademik dan Antarabangsa, Profesor Dr. Mohd Yusoff Mashor mewakili Food Bank Siswa UniMAP. Barangan keperluan tersebut adalah merupakan sumbangan KPDNHEP Perlis dan juga NFS AMG Trading Sdn. Bhd.


Agong titah rakyat, agensi berkaitan sedia hadapi banjir

KUALA LUMPUR, 9 Oktober- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah mengingatkan seluruh rakyat untuk memperkemaskan diri dan melakukan persediaan bagi menghadapi fenomena perubahan cuaca yang bakal berlaku.Titah Al-Sultan Abdullah agar semua agensi-agensi yang berkaitan membuat persediaan yang rapi secara menyeluruh demi kemaslahatan Ummah.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah bertitah  pada majlis sambutan Maulidur Rasul Peringkat Kebangsaan 1444 Hijrah di sini)

"Persediaan tersebut bukan hanya dalam aspek mengurangkan kesan banjir, tetapi merangka satu kaedah bagi bantuan kepada mangsa banjir dapat diberikan secara terancang, segera dan efektif. Mengambil tema sambutan Maulidur Rasul pada tahun ini iaitu:“Keluarga Malaysia, pemangkin kemakmuran” marilah kita menyatukan ikatan hati dan menumpukan usaha ke arah memelihara kemaslahatan ummah," titah Al-Sultan Abdullah.Seri Paduka bertitah ini selaras dengan ajaran Islam yang dibawa Rasulullah SAW yang menuntut umatnya untuk sentiasa melakukan persediaan dalam menghadapi sebarang kemungkinan pada masa hadapan."Setiap tahun pada bulan November, negara akan berhadapan dengan risiko banjir, malah baru-baru ini Jabatan Meteorologi Malaysia (MetMalaysia) meramalkan Malaysia akan berhadapan dengan hujan lebat serta risiko banjir besar.“Beta ingin mengingatkan seluruh rakyat beta untuk memperkemaskan diri dan melakukan persediaan bagi menghadapi fenomena perubahan cuaca yang bakal berlaku kelak," titah Seri Paduka pada majlis sambutan Maulidur Rasul Peringkat Kebangsaan 1444 Hijrah/ 2023 Masihi di Pusat Dagangan Dunia Kuala Lumpur (WTCKL) di sini hari ini.


Agong bertitah setiap tindakan pemimpin hendaklah dibuat atas dasar jaga kemaslahatan ummah

KUALA LUMPUR, 9 Oktober- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menitahkan agar pemimpin negara mencontohi pemerintahan Nabi Muhammad SAW sebagai panduan dalam pelbagai aspek kehidupan merangkumi konsep pentadbiran berasaskan 'good governance', politik, ekonomi, keselamatan dan keadilan.Titah Al-Sultan Abdullah, Rasulullah mengajar setiap pemimpin menetapkan niat yang betul selain berlaku jujur dalam menjalankan amanah dan meletakkan nilai ketakwaan kepada Allah SWT sebagai pegangan utama.Al-Sultan Abdullah bertitah konsep pemerintahan yang dituntut Islam adalah merupakan satu amanah yang sentiasa dalam ruang lingkup ikatan perjanjian di antara manusia dengan penciptaNya.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah bertitah pada majlis sambutan Maulidur Rasul Peringkat Kebangsaan di sini)

Maka setiap apa yang dilakukan pemimpin hendaklah dibuat semata-mata atas dasar menjaga kemaslahatan ummah.Rasulullah menuntut hubungan erat antara pemimpin dan masyarakat berasaskan kepada sikap kasih sayang dan saling menghormati antara satu dengan yang lain."Kita semua wajar mengambil iktibar bahawa kecemerlangan kerajaan madinah adalah kerana kekuatan sosiopolitik yang menjamin hak dan keadilan warga, keberkesanan penyatuan ummah, dan pembangunan ekonomi yang dinamik.baginda mengutamakan kepentingan ramai; berbanding individu. baginda tidak memperjuang-kan agenda sempit, sebaliknya berlaku adil dengan membangunkan satu gagasan untuk kesejahteraan semua," titah Al-Sultan Abdullah bertitah pada majlis sambutan Maulidur Rasul Peringkat Kebangsaan 1444 Hijrah/ 2023 Masihi di Pusat Dagangan Dunia Kuala Lumpur (WTCKL).Turut berangkat tiba Raja Permaisuri Agong Tunku Hajah Azizah Aminah Maimunah Iskandariah.Ketibaan Seri Paduka berdua diiringi Perdana Menteri, Datuk Seri Ismail Sabri Yaakob serta Menteri Di Jabatan Perdana Menteri (Hal Ehwal Agama), Datuk Idris Ahmad.


Peruntukan RM56 juta mantapkan pekhidmatan koreksional jabatan penjara

KUALA LUMPUR, 9 Oktober- Peruntukan berjumlah RM56 juta beserta insentif menerusi bajet 2023 akan dimanfaatkan sepenuhnya bagi memperkasa dan memantapkan lagi perkhidmatan koreksional Jabatan Penjara Malaysia.Ketua Pengarahnya, Datuk Nordin Muhamad memaklumkan, segala peruntukan dan insentif termasuk imbuhan kepada penjawat awam itu secara langsung membuktikan kerajaan sentiasa memandang serius kebajikan serta pelaksanaan program pemulihan.

(Ketua Pengarah Jabatan Penjara Malaysia, Datuk Nordin Muhamad/ Foto Bernama)

Beliau menyatakan inisiatif AgroPenjara sebanyak RM10 juta diperuntukkan bagi aktiviti pertanian dan perladangan yang membabitkan 70 hektar tanah penjara.Potongan cukai tambahan turut diberi kepada majikan yang menggaji bekas banduan dipanjangkan kepada bekas penghuni Sekolah Henry Gurney.Jabatan itu turut memperoleh peruntukan RM18 juta merangkumi pembelian alat pengimbas badan serta menaik taraf fasiliti membabitkan lima penjara antaranya Penjara Seremban di Negeri Sembilan.Sebanyak RM28 juta juga diperuntuk bagi meneruskan pembinaan kuarters di bawah Jabatan Penjara meliputi Pusat Koreksional Labuan dan juga Akademi Koreksional Malaysia.